Aprill 2007

Aprill 2007, kroonika

1. aprill
Austria Alpides kukkus alla Klagenfurti teel olnud väikelennuk Piper. Lennukis viibinud piloot ja reisija hukkusid. Mõlemad hukkunud olid Saksamaa kodanikud.
Baltimaade suurima hotelliketi Reval Hotel Group peadirektoriks sai senine Läti regioonijuht Heikki Vanhanen; müügi ja turunduse asepresidendina astus ametisse Carl Kjellberg.
Gruusia pealinnas Thbilisis maeti ümber ekspresident Zviad Gamsahhurdia säilmed. Tema surnukeha viidi hüvastijätmiseks parlamendihoone ette ning sängitati seejärel ühiskonnategelaste memoriaalkalmistule.
Prantsusmaale kuuluva Korsika saare Ghisonaccia linna raekojas plahvatas kohaliku aja järgi kell 1.30 öösel pomm. Hoone sai plahvatuses tugevalt kannatada, inimesed rünnakus viga ei saanud.
Rumeenia peaminister Călin Popescu-Tăriceanu vabastas ametist kaheksa ministrit, lõpetades vastuolude tõttu koalitsiooni Demokraatliku Parteiga.
San Marinos astusid ametisse kaptenregendid Alessandro Mancini ja Alessandro Rossi.
Soomes jõustus uus seadus, millega pikendati alkohoolsete jookide müügi keeldu hommikul kella seitsmelt hommikul kella üheksani.
Venemaal jõustus uus seadus, mis keelas võõrriikide kodanikel töötamise müüjatena kauplustes, turgudel ja muudes jaekaubandusettevõtetes.
Ameerika Ühendriikides teatas endine tervishoiuminister ja endine Wisconsini osariigi kuberner, Vabariikliku Partei liige Tommy Thompson oma kavatsusest kandideerida 2008. aasta presidendivalimistel.
Afganistani idaosas Laghmāni provintsis Mehtar Lamis ründas enesetaputerrorist lõhkeainega täidetud autoga Afganistani sõjaväekonvoid. Rünnakus hukkus üheksa inimest, sealhulgas viis last. Haavata said ka mitmed sõdurid, täiskasvanutest tsiviilisikud ja kuus last.
Aserbaidžaanis toimus hommikul plahvatus liinil Ucar–Bakuu sõitnud marsruuttaksos. Üks reisija sai surma ja mitmed inimesed vigastada. Tõenäoliselt põhjustas plahvatuse ühe reisija poolt sõidukisse kaasa toodud lõhkeaine.
Iraani pealinnas Teheranis avaldasid kakssada inimest, peamiselt üliõpilased, Suurbritannia saatkonna ees meelt, süüdistades britte ebaseaduslikus tungimises Iraani territoriaalvetesse. Meeleavaldajad loopisid saatkonnahooneid kivide ja ilutulestikurakettidega; keegi kannatada ei saanud.
Nepalis vannutati vastavalt rahulepingule ametisse üleminekuvalitsuse uus koosseis, kuhu kuulub ka viis maoistidest ministrit.
Somaalia kodusõda: Somaalia pealinnas Muqdishos jätkusid neljandat päeva 29. märtsil alanud kokkupõrked islamistlike mässuliste ning Somaalia ja Etioopia vägede vahel. Kokkupõrked kandusid äärelinnadest kesklinna ja lahingutes hukkus esimene rahuvalvesõdur Ugandast.
Sudaanis Dārfūri piirkonnas Tšaadi piiri lähistel tapsid tundmatud relvastatud isikud veevõtukohta valvanud viis Araabia Liiga rahuvalvesõdurit. Neli sõdurit hukkus rünnakus, üks suri hiljem haiglas.
Eestis astus ametisse Üliõpilaskondade Liidu uus juhatus eesotsas esimehe Eimar Veldrega.
Eesti Rahvusraamatukogu suures konverentsisaalis toimunud Isamaa ja Res Publica Liidu volikogu kinnitas koalitsioonileppe Reformierakonna ja Sotsiaaldemokraatliku Erakonnaga, kandidaadid ametikohtadele valitsuses ja Riigikogu juhatuses.
Eestis Tallinnas kuulutati 23. Uno Naissoo nimelise noorte heliloomingu võistluse võitjaks Kadri Voorand muusikapala "Tunde kaja" eest.

2. aprill
Euroopa Komisjoni välissuhete volinik Benita Ferrero-Waldner viibis ametlikul visiidil Liechtensteinis, kohtudes kroonprints Aloisi, valitsusjuht Otmar Hasleri ja valitsusnõunik Rita Kieber-Beckiga.
Rumeenia peaminister Călin Popescu-Tăriceanu nimetas ametisse uued valitsuskabineti liikmed. Välisministriks sai Adrian Cioroianu, kaitseministriks Teodor Vierel Melesacanu, siseministriks Cristian David ja rahandusministriks Varujan Vosganian.
Ukraina president Viktor Juštšenko saatis oma otsusega laiali riigi parlamendi Ülemraada ja kuulutas 27. maiks välja uued parlamendivalimised. Ukraina valitsus keeldus presidendi otsust täitmast ja teatas, et ei eralda uute valimiste korraldamiseks rahalisi vahendeid.
Ameerika Ühendriikide New Mexico osariigi kuberner Bill Richardson kuulutas välja seaduse, millega legaliseeriti kanepi kasutus valuvaigistina.
Peruu president Alan García Pérez andis siseministrile korralduse alustada õhurünnakuid kokaiinitehaste vastu Amazonase džunglis. Rünnakuteks kasutatakse A-37 tüüpi väikelennukeid.
Venezuela president Hugo Chávez keelustas ülestõusmispühade ajaks riigis alkoholimüügi, eesmärgiga vähendada pühade ajal liiklusõnnetuste arvu.
Venezuela pealinnas Caracases tehti hommikul pommiähvardus Saksamaa ja Suurbritannia saatkonnahoonele. Diplomaadid evakueeriti, kuid hoone läbiotsimisel pommi ei leitud.
Iraagi põhjaosas Kirkūki linnas sõitis enesetaputerrorist lõhkeainega täidetud veoautoga politseijaoskonna väravasse. Toimunud plahvatuses purunes mitu hoonet, surma sai üksteist ja vigastada üheksakümmend inimest.
Saalomoni saari tabas kohaliku aja järgi kell 6.40 hommikul 8-magnituudine maavärin, mille tõttu tekkis ka hiidlaine. Maavärina epitsenter asus riigi pealinnast Honiarast 350 kilomeetrit loode pool. Peamiselt sai kahjustada Gizo saar, hävis kolmteist küla ja hukkus vähemalt kaksteist inimest.
Sri Lanka Idaprovintsis Ampara linna lähistel lasid terroristid sõjaväe kontrollpunkti juures õhku liinibussi. Plahvatuses hukkus kuusteist inimest, peamiselt naised ja lapsed. Valitsus süüdistas rünnaku korraldamises mässulist relvarühmitust Tamili Tiigrid.
Eesti Reformierakonna esimees Andrus Ansip, Isamaa ja Res Publica Liidu üks juhte Mart Laar ning Sotsiaaldemokraatliku Erakonna esimees Ivari Padar sõlmisid Riigikogu hoone valges saalis ametlikult kolme erakonna vahelise koalitsioonilepingu.
Eestis avas president Toomas Hendrik Ilves Riigikogu XI koosseisu esimese istungi.
Eestis valiti Riigikogu esimeheks häältega 91:6 Isamaa ja Res Publica Liidu esindaja Ene Ergma, aseesimeesteks valiti Kristiina Ojuland Eesti Reformierakonnast ja Jüri Ratas Eesti Keskerakonnast.
Eestis kiitis Sotsiaaldemokraatliku Erakonna volikogu häältega 33:14 heaks partei kandidaadid ametikohtadele valitsuses.
Eestis valiti Sotsiaaldemokraatliku Erakonna Riigikogu fraktsiooni esimeheks Eiki Nestor ja aseesimeheks Indrek Saar.
Eestimaa Rahvaliidu Riigikogu fraktsiooni esimeheks valiti Karel Rüütli ja aseesimeheks Mai Treial.
Erakonna Eestimaa Rohelised Riigikogu fraktsiooni esimeheks valiti Valdur Lahtvee ja aseesimeheks Marek Strandberg.
Eestis asus riigiprokuratuuri süüdistusosakonna riigiprokurörina tööle Helga Aadamsoo.
Eesti Hasartmängude Korraldajate Liit valis uueks juhatuse esimeheks Armin Karu, liidu direktoriks kinnitati uuesti Tõnis Rüütel.

3. aprill
Rumeenia parlament kinnitas häältega 303:27 ametisse peaminister Călin Popescu-Tăriceanu uue vähemusvalitsuse.
Ameerika Ühendriikides teatas Vabariiklikusse Parteisse kuuluv Tom Tancredo oma kavatsusest osaleda 2008. aasta presidendivalimised. Immigratsioonivastaste sõnavõttudega tuntust kogunud Tancredo esindab Ameerika Ühendriikide Kongressi Esindajatekojas Colorado osariiki.
Ameerika Ühendriikide Kongressi Esindajatekoja spiiker Nancy Pelosi alustas ametlikku visiiti Süürias. Ameerika Ühendriikide presidendi administratsioon mõistis Pelosi külaskäigu ühte niinimetatud "kurjuse telje" riikidest hukka.
Ameerika Ühendriikides Georgia osariigi pealinnas Atlantas tulistas relvastatud mees meediakorporatsiooni CNN peakorteris ühte naist kaks korda näkku. Puhkenud tulevahetuses turvameestega sai ta ka ise haavata. Mõlemad haavatud toimetati haiglasse, kus naine suri saadud vigastustesse.
Iraagis vabastati 4. veebruaril röövitud Iraani saatkonna teine sekretär Jalal Sharafi.
Kataris astus tagasi riigi peaminister, emiiri vend Abdallah Ḩamad ibn Khalīfah Āl Thānī. Uueks peaministriks nimetati senine välisminister, emiiri onupoeg Ḩamad ibn Jābir Āl Thānī.
Pakistani, Tadžikistani ja Afganistani tabas kohaliku aja järgi umbes kell 7 hommikul maavärin; Tadžikistani pealinnas Dušanbes mõõdeti tõugete tugevuseks 4,5 palli Richteri skaala järgi, Afganistanis oli tõugete tugevuseks kuni 6,2 palli. Purustustest ja inimohvritest teated puuduvad.
Taiwani lõunaosas põrkas sõjaväe helikopter kokku raadiomastiga. Õnnetuse tagajärjel kukkus kopter alla ja purunes, hukkus vähemalt viis pardal olnud sõjaväelast.
Eesti president Toomas Hendrik Ilves tegi Reformierakonna esimehele Andrus Ansipile ettepaneku valitsuse moodustamiseks.
Eesti president Toomas Hendrik Ilves alustas kahepäevast ametlikku visiiti Poolas. Õhtul kohtus ta Varssavis Poola presidendi Lech Aleksander Kaczyńskiga.
Eestis esitas Siiri Sisask avalduse Isamaa ja Res Publica Liidust lahkumiseks.
Eestis tähistati avalik-õigusliku ringhäälingu Eesti Raadio esimese kanali Vikerraadio tegutsemise 40. aastapäeva. Tähtpäeva puhul valiti välja ka parimad saated ja raadiohääled. Kuulajate lemmikuteks olid Helgi Erilaid, Margus Saar ja Mart Ummelas, raadiotöötajad ise hindasid parimateks raadiohäälteks Meelis Kompuse ja Kaja Kärneri.

4. aprill
Armeenia president Robert Khotšharjan kinnitas riigi uueks peaministriks senise peaministri kohusetäitja ja kaitseministri Serž Sargsjani.
Itaalia pealinna Rooma olümpiastaadionil toimusid kokkupõrked inglise jalgpalliklubi Manchester United fännide, itaalia jalgpalliklubi A. S. Roma fännide ja Itaalia politsei vahel. Kokkupõrgetes said vigastada ja vajasid meditsiinilist abi üksteist Suurbritannia ja kaks Itaalia kodanikku.
Tšiili pealinnas Santiagos avaldasid kõrg- ja keskkoolide õpilased meelt ühistranspordi teenuste restruktureerimise vastu, millega halvenes teenindus eelkõige vaesemates linnaosades. Vägivaldseks muutunud meeleavaldusel toimusid kokkupõrked politseiga, viimane oli sunnitud kasutama õpilaste vastu veekahureid ja pisargaasi. Arreteeriti sadakond meeleavaldajat.
Iraani president Maḩmūd Aḩmadīnezhād lasi vabastada 23. märtsil vahistatud viisteist Suurbritannia sõdurit, nimetades seda "kingituseks" ÜRO-le.
Saalomoni saari tabas uus, kuuepalline maavärin, mille epitsenter asus Gizo saarest 139 kilomeetrit loodes. Purustuste ja inimohvrite kohta teateid ei ole.
Sri Lanka armee korraldas riigi põhjaosas Mullaithivus ulatusliku õhurünnaku mässulise relvarühmituse Tamili Tiigrid tugipunktile, hävitades relvarühmituse mereväe peakorteri, kütusehoidla ja autobaasi. Tamili Tiigrid lükkasid armee teated ümber ning väitsid, et tegelikult pommitati puruks hoopis maamiinide ohvrite hooldekodu.
Elevandiluurannikul asus peaministri kohuseid täitma eelmisel kuul ametisse nimetatud Guillaume Soro.
Eritrea valitsus keelustas naiste ümberlõikamise ning kehtestas selle eest karistuseks vangistuse ja/või rahatrahvi.
Madagaskaril toimus rahvahääletus põhiseaduse muutmiseks, millega sooviti suurendada presidendi võimupiire. Seadusemuudatus annaks presidendile erakorralise olukorra tingimustes õiguse kehtestada ainuisikuliselt uusi seadusi.
Eestis kiitis XI Riigikogu 62 poolthäälega heaks peaminister Andrus Ansipile volituste andmise uue valitsuse moodustamiseks.
Eestis valis Võru Linnavolikogu 18 poolthäälega Võru uueks linnapeaks senise abilinnapea, Reformierakonna liikme Kersti Kõosaare.
Eestis asus Tartu mänguasjamuuseumi direktorina tööle senine muuseumi teadus- ja arendusjuht Triin Vaaro.
Eestis tähistas Tartu Oskar Lutsu nimeline Linnaraamatukogu avatud uste päevaga oma asutamise 94. aastapäeva.

5. aprill
Egeuse merel Thíra saare lähedal jooksis madalikule Kreeka kruiisilaev Sea Diamond. Laeva keresse tekkis auk, millest hakkas laeva vett lekkima. Kolme tunni jooksul evakueeriti arvatavalt kõik 1600 pardal olnud turisti ja meeskonnaliiget ning viidi Pireuse sadamasse. Hiljem selgus, et prantslased Jean-Christophe Alain ja Maud Alain Doue-la-Fontaine'ist jäid siiski teadmata kadunuks.
Portugalile kuuluvaid Assoori saari tabas kohaliku aja järgi kell 1.56 öösel 6,3-magnituudine maavärin. Maavärina epitsenter asus saarte halduskeskusest Ponta Delgadast 97 kilomeetrit idas. Purustuste ja inimohvrite kohta teateid ei ole.
Prantsusmaal Pariisi Gare de l'Esti raudteejaamas sõitis hommikuse tipptunni ajal rong vastu perroonipiiret. Üle 70 inimese sai viga, neist 58 toimetati haiglatesse.
Suurbritannias esitati süüdistus kolmele araabia päritolu mehele, kes osalesid 7. juulil 2005 Londonis toime pandud pommirünnakute ettevalmistamises.
Venemaa koosseisu kuuluva Tšetšeeni Vabariigi suuruselt teises linnas Gudermessis vannutati selleks korraldatud tseremoonial ametisse 2. märtsil vabariigi presidendiks nimetatud Ramzan Kadõrov.
Ühel veebisaidil ilmus väidetavate Ţālebāni võitlejate araabiakeelne avaldus, et nad on Afganistani edelaosas röövinud kaks Prantsusmaa ja kolm Afganistani kodanikku.
Iraagi pealinnas Bagdadis leiti Vaba Euroopa araabia osakonna naiskorrespondendi Khamail Khalafi surnukeha, millel olid kuulihaavad peas ja keres.
Iraagis Diyālá kubernerkonnas toimunud teeäärse pommi plahvatuses hukkus üks ja sai vigastada kaks Ameerika Ühendriikide sõdurit.
Iraanist Teherani lennuväljalt lahkusid kohaliku aja järgi kell 8.00 hommikul lennufirma British Airways lennuga Londonisse eelmisel päeval vabastatud viisteist Suurbritannia sõdurit. Lõuna ajal jõudsid nad Londoni Heathrow' lennujaama.
Jeemeni president ‘Alī ‘Abdullāh Sāliḩ nimetas ametisse peaminister Ali Muhammad Mujuri valitsuse.
Tai lõunaosas Yala provintsis rünnati hommikupalvuse ajal granaadiga mošeed. Hukkunuid ei olnud, vähemalt neliteist inimest sai rünnakus vigastada.
Eestis vabastas president Toomas Hendrik Ilves ametist Andrus Ansipi esimese valitsuse.
Eestis andis Riigikogu ees ametivande peaminister Andrus Ansipi uus valitsus. President Toomas Hendrik Ilves korraldas Kadriorus uuele valitsusele vastuvõtu.
Eesti XI Riigikogu:
Riigikogus andsid Riigikogu liikme ametivande Margus Tsahkna (Tõnis Lukase asendusliige), Ott Lumi (Jaak Aaviksoo asendusliige), Lauri Vahtre (Juhan Partsi asendusliige) ja Tiina Oraste (Helir-Valdor Seederi asendusliige).
Riigikogus moodustati Eesti-Aserbaidžaani parlamendirühm (esimees Eldar Efendijev, aseesimees Evelyn Sepp, liikmed Helle Kalda, Valeri Korb, Tiit Kuusmik, Kristen Michal, Tatjana Muravjova, Keit Pentus, Nelli Privalova, Rain Rosimannus, Olga Sõtnik).
Riigikogus moodustati Eesti-Türgi parlamendirühm (esimees Evelyn Sepp, aseesimees Eldar Efendijev, liikmed Helle Kalda, Valeri Korb, Jaan Kundla, Tiit Kuusmik, Inara Luigas, Kristen Michal, Tatjana Muravjova, Kadri Must, Keit Pentus, Nelli Privalova, Olga Sõtnik, Mai Treial).
Tallinna Linnavolikogu:
Linnavolikogu vabastas Jüri Ratase Tallinna linnapea kohalt ning Olga Sõtniku ja Kalev Kallo Tallinna abilinnapea kohalt. Kõik nad on asunud tööle Riigikogus.
Linnavolikogu valis Tallinna linnapeaks Edgar Savisaare. Tema poolt hääletas 35 volikogu liiget; ülejäänud ei võtnud hääletussedeleid välja.
Linnavolikogu Reformierakonna fraktsiooni esimeheks valiti Riigikogusse tööle asunud Keit Pentuse asemel Remo Holsmer.
Linnavolikogu Isamaa fraktsiooni esimeheks valiti Riigikogusse lahkunud Toomas Tõniste asemel Matti Tarum.
Linnavolikogu Sotsiaaldemokraatliku Erakonna fraktsioon võttis uuesti liikmeks Erika Salumäe, kes oli loobunud Riigikogu liikme ametikohast.
Eestis teatas Taavi Veskimägi Eesti Televisiooni telesaates "Paar", et ei kavatse kandideerida Isamaa ja Res Publica Liidu esimeheks.
Eestis algas meediaettevõtte Ekspress Grupp aktsiate avalik müük Tallinna Börsil.
Eestis esitasid seitseteist Tartu Ülikooli professorit üheksast teaduskonnast Tartu Ülikooli rektori kandidaadiks Volli Kalmu.

6. aprill
Paavst Benedictus XVI pidas Püha Peetruse kirikus umbes 10 000 inimese ees lihavõttevigiilia. Jumalateenistuse käigus ristis ta kaheksa inimest, sealhulgas ühe jaapanlanna ja ühe hiinlanna.
Egeuse meres uppus kohaliku aja järgi kell 7 hommikul eelmisel päeval karile sõitnud Kreeka ristluslaev Sea Diamond.
Itaaliale kuuluva Sitsiilia saare Corleone linnas toimus esimest korda viimase neljakümne aasta jooksul valgeid rinnuni ulatuvaid silmapiludega kapuutse kandvate patukahetsejate rongkäik.
Suurbritannias andsid pressikonverentsi eelmisel päeval Iraanist kodumaale tagasi pöördunud viisteist Briti mereväelast. Nad teatasid, et nende poolt varem tehtud avaldused tegutsemise kohta Iraani territoriaalvetes olid Iraani võimude poolt neile peale surutud ja tegelikult viibisid nad vahistamise ajal siiski Iraagi territoriaalvetes.
Venemaa koosseisu kuuluva Tõva Vabariigi parlament kinnitas valitsuse esimeheks Šolban Kara-ooli.
Afganistanis Zābuli provintsis hõivasid islamiliikumise Ţālebān võitlejad Khak Afghani linna. Afganistani politsei üksused taandusid enda sõnul linnast taktikalistel kaalutlustel.
Iraagis Ar-Ramādī linnas ründas enesetaputerrorist politseipatrulli, õhkides klooriga täidetud veoauto. Toimunud plahvatuses hukkus 12 ja sai vigastada umbes 30 inimest.
Jeemenis ‘Amrāni provintsis ründasid tundmatud isikud mošees palvetajaid, piserdades nad bensiiniga üle ja süüdates põlema. Rünnakus sai põletushaavu umbes 30 inimest.
Tšaadi armee korraldas Sudaaniga piirnevatel aladel õhurünnakud mässuliste rühmituste positsioonide vastu.
Eestis Viimsi Keskkoolis toimus Eesti Õpilasesinduste Liidu XVI üldkoosolek. Endisele haridus- ja teadusministrile Mailis Repsile anti üle teenetemärk.

 7. aprill 
Sloveenia ujuja Martin Strel lõpetas Belémi lähedal 66 päeva kestnud 5265 kilomeetri pikkuse ujumisretke, mille käigus läbis ta täies pikkuses Amazonase jõe.
Filipiinide pealinna Manila agulis puhkes varahommikul viis tundi kestnud tulekahju, milles põles ära umbes 400 puust ja papist maja. Kaks inimest sai vigastada.
India lõunaosas Tamil Nadu osariigis Tindivanami linna lähistel süttis põlema lõhkeaineid vedanud maasturi mootor. Põlengu käigus toimunud plahvatuses hukkus kuusteist ja sai vigastada veel viisteist inimest.
Indias Lääne-Bengali osariigis põrkas hilisõhtul riigi välisministri Pranab Mukherjee limusiin kokku veoautoga. Õnnetuses sai vigastada viis inimest, nende seas ka 71-aastane välisminister, kellele tehti kohalikus haiglas mitu õmblust pea piirkonnas.
Jeemeni parlamendis andis ametivande peaminister Ali Muhammad Mujuri valitsus.
Kasahstani Baikonuri kosmodroomilt startis kell 20.31 Eesti aja järgi rahvusvahelise kosmosejaama ISS suunas kosmoselaev Sojuz TMA-10, mille pardal olid Venemaa kosmonaudid Fjodor Jurtšihhin ja Oleg Kotov ning turistina Ameerika Ühendriikide ärimees Charles Simonyi.
Palestiina Gaza tsoonis tulistasid Iisraeli sõjaväe helikopterid varahommikul kolm raketti väidetavate islamimässuliste pihta. Rünnakus hukkus üks ja sai vigastada kolm palestiinlast.
Sri Lanka põhjaosas Vavuniya linna lähistel plahvatas tee ääres bussi möödumisel miin. Rünnakus hukkus seitse inimest, sealhulgas ka üks sõjaväelane. Veel 26 inimest sai vigastada. Sri Lanka armee süüdistas rünnaku korraldamises relvarühmitust Tamili Tiigrid.
Elevandiluuranniku peaminister Guillaume Soro nimetas ametisse oma valitsuskabineti liikmed. Kaitseministriks sai Michel Amani N'Guessan ja rahandusministriks Charles Koffi Diby.
Eesti Iseseisvuspartei suurkogu otsustas jätta esialgu rahuldamata erakonna esimehe Vello Leito lahkumisavalduse ning korraldada uue esimehe valimised mais 2007.
Eestis Harjumaal Viimsi Keskkoolis toimusid mittetulundusühingu Eesti Mälumänguliit korraldusel Eesti koolinoorte 2007. aasta mälumängumeistrivõistlused.

8. aprill
Prantsusmaa edelaosas Lonsi linna hotellis Premier Classe said varahommikul vigase radiaatori tõttu vingumürgistuse 92 inimest; neist 15 vajas haiglaravi.
Afganistani islamiliikumine Ţālebān hukkas märtsis 2007 röövitud Itaalia ajakirjaniku Daniele Mastrogiacomo afgaanist tõlgi, sest Afganistani valitsus keeldus rahuldamast Ţālebāni nõuet mitme islamivõitleja vabastamiseks.
Afganistani lõunaosas toimunud miiniplahvatuses hukkus kuus Kanadast pärit NATO rahuvalvesõdurit.
Hiina territoriaalvetes Ida-Hiina merel põrkasid kokku Hiina ja Belize'i kaubalaev, neist viimane uppus.
Iraagis rünnati Al-Maḩmūdīyah' linna raketiga. Rünnakus purunes mitu maja, hukkus seitseteist ja sai vigastada 25 inimest.

9. aprill
Abhaasia Vabariigi presidenti Sergei Bagapši tabas stenokardiahoog, mistõttu ta viidi pealinna Suhhumi haiglasse ja suunati sealt edasi ravile Moskvasse.
Prantsusmaal algas presidendivalimiste ametlik kampaania.
Soomes Turus autasustas Soome president Tarja Halonen Tartu Ülikoolis peetud 10. soome keele olümpiaadi võitjaid Sirely Sinivälja ja Marjaana Järve.
Ameerika Ühendriikides Detroiti linna kontorihoones avas tule seal tegutsevast firmast paar kuud varem vallandatud 38-aastane mees. Rünnakus hukkus kaks ja sai vigastada üks inimene. Politsei võttis tulistaja vahi alla.
Ida-Timoril toimusid presidendivalimised. Ükski kandidaatidest ei kogunud võitmiseks vajalikku hulka hääli ja võitja selgitamiseks toimub 8. mail teine valimisvoor.
Iraagi peaminister Nūrī al-Mālikī alustas esimest töövisiiti Ida-Aasias. Jaapani pealinnas Tōkyōs kohtus ta Jaapani keisri Akihitoga.
Iraani edelaosas põrkasid varahommikul kokku veoauto ja palverännakult koju suunduvaid inimesi vedanud buss. Kokkupõrke tagajärjel paiskus buss järsakust alla, hukkus 18 ja sai vigastada 26 inimest.
Iraani aatomienergia organisatsioon teatas, et riigi tuumaprogramm on jõudnud tööstuslikku faasi, mis tähendab, et on alustatud tuumakütuse tööstuslikku tootmist.
Türkmenistani president Gurbanguly Berdimuhammedow vabastas ametist riigi siseministri Akmammed Rahmanowi. Uueks ministriks nimetati senine aseminister Hodžamyrat Annagurbanow.
Guinea-Bissau peaministriks nimetati Martinho Ndafa Kabi.
Sudaani võimude teatel ületas Tšaadi armee kahe kilomeetri ulatuses riigipiiri ja ründas Sudaani armee üksusi. Lahingutes tõrjuti Tšaadi väed tagasi, hukkus seitseteist Sudaani sõdurit. Tšaad lükkas teated väidetava rünnaku kohta ümber ja teatas, et hoopis Sudaani territooriumil tegutsevad mässulised sooritasid rünnaku Tšaadi vägede vastu.
Eestis viibis ühepäevasel töövisiidil Šveitsi liidupresident ja välisminister Micheline Calmy-Rey. Ta kohtus president Toomas Hendrik Ilvesega, Riigikogu esimehe Ene Ergmaga, peaminister Andrus Ansipiga, välisminister Urmas Paetiga, Eesti Arengufondi nõukogu esimehe Indrek Neiveltiga, Eesti Tuleviku-uuringute Instituudi direktori Erik Terkiga, Tallinna Ülikooli professori Mati Heidmetsaga ja Šveitsi kogukonnaga Eestis. Kohtumisel poliitikutega arutati Šveitsi suhteid Eesti ja Euroopa Liiduga, suhteid Venemaaga ning olukorda Lääne-Balkanil ja Lähis-Idas.
Eestis asus valuutavahetuse ja väärismetallide müügiga tegeleva aktsiaseltsi Tavid nõukogu liikmena tööle endine majandusminister, Reformierakonna aseesimees Meelis Atonen.
Eestis esitas Tartu Ülikooli arstiteaduskonna nõukogu Tartu Ülikooli rektori kandidaadiks senise Eesti Maaülikooli rektori Alar Karise.
Eestis asus rahvusvahelise reisijaveoga tegeleva raudteefirma GoRail arendusdirektorina tööle senine Eesti Raudteelaste Ametiühingu esimees Jolan Ševtsov.
Eesti Raudtee avalike suhete juhina alustas tööd senine Paide linnavalitsuse avalike suhete nõunik Urmas Glase.
Eesti Kaupmeeste Liidu 49. täisliikmeks sai universaalkaupluste ketti haldav aktsiaselts Comarket.

10. aprill
Leedu pealinnas Vilniuses avas kontserni Vilniaus Prekyba tütarettevõte kolmanda, Akropolise kaubanduskeskuse. Ettevõte teatas kavatsusest rajada sarnased kaubanduskeskused ka Tallinna, Riiasse, Šiauliaisse ja Panevėžysi.
Läti pealinnas Riias toimus Austria, Itaalia, Läti, Poola, Portugali, Saksamaa, Soome ja Ungari presidentide mitteametlik kohtumine, kus arutati Euroopa põhiseaduse lepinguga ja Euroopa Liidu konkurentsivõimega seotud küsimusi.
Portugali president Aníbal Cavaco Silva allkirjastas parlamendi poolt märtsis vastu võetud seaduse, millega laiendati aborditegemise õigust ka esimesele kümnele rasedusnädalale.
Rootsi pangandusettevõtte Handelsbanken Baltimaade regiooni juhina asus tööle Risto Tornivaara Soomest.
Türgis kaaperdas tõenäoliselt vaimuhaige mees lennufirma Pegasus Airline lennuki 174 reisija ja 6 meeskonnaliikmega pardal, üritades sundida lennuki meeskonda lendama Iraani. Diyarbakırist İstanbuli teel olnud lennuk maandati siiski pealinnas Ankaras, kus kaaperdaja alistus politseile.
Ameerika Ühendriikides Tennessee osariigis Hendersonville'is põles restaureerimistööde käigus maha USA kantrimuusiku Johnny Cashi maja, mis 2003. aastast kuulus ansambli Bee Gees lauljale Barry Gibbile.
Ecuadori president Rafael Correa kuulutas Galápagose saared keskkonnakriisi piirkonnaks ja teatas koheste meetmete rakendamisest saarte unikaalse looduse säilimise tagamiseks.
Macau võimud avasid Põhja-Koreale kuuluvad pangakontod rahandusettevõttes Banco Delta Asia. Kontod olid varem külmutatud seoses Ameerika Ühendriikide poolt Põhja-Koreale kehtestatud sanktsioonidega.
Iraagis Al-Muqdadīyah' linnas tappis naissoost enesetaputerrorist seitseteist inimest, õhkides ennast kohaliku politseijaoskonna ees. Enamik hukkunuist olid politseisse töövestlusele tulnud mehed. Vigastada sai veel 33 inimest.
Sri Lanka pealinnast Colombost kaheksakümmend kilomeetrit lõuna pool põrkasid maanteel kokku buss ja õlleveok. Õnnetuses hukkus 23 ja sai vigastada 57 inimest.
Maroko sadamalinnas Casablancas õhkis end päeva kestel kolm enesetaputerroristi, veel üks enesetapurünnakut kavatsenud terrorist õnnestus politseil maha lasta. Rünnakutes hukkus üks politseinik.
Maroko pealinna Rabati lähistel toimus raske liiklusõnnetus. Kiirteel läks kummuli Meknesi linna teel olnud buss, hukkus 12 ja sai vigastada 43 reisijat.
Senegalis astus tagasi peaminister Macky Sall, kuid sai kohe ülesande moodustada uus valitsus.
Sudaani lääneosas Dārfūri piirkonnas rünnati Kube veehoidla lähistel Aafrika Liidu rahuvalvesõdureid. Rünnakus hukkus üks ja sai vigastada kaks sõjaväelast.
Tšaadi võimud tunnistasid, et nende väed ületasid eelmisel päeval Sudaani piiri, et jälitada naaberriigi territooriumile taganenud mässulisi ning sattusid seal tulevahetusse Sudaani armeega.
Tallinnas hotellis Tallink toimus Tartu Ülikooli 375. aastapäeva ja Eesti Mereinstituudi asutamise 15. aastapäeva tähistav mereteaduse konverents.
Eesti Kirjanduse Seltsi eestvedamisel algas Tallinnas neljapäevane kirjandusfestival Sotsia.
Eesti kultuuriminister Laine Jänes kinnitas Tiit Ojasoo teiseks ametiajaks teatri NO99 direktoriks. Ojasoo uus ametiaeg algab 2. juunil.
Eesti laevandusettevõtte Tallink Grupp tütarettevõte Tallink Hansaway sai laevatehaselt Aker Yards kätte Tallinna–Helsingi liinile määratud kiire mootorlaeva Star.
Eesti XI Riigikogu:
Riigikogus moodustati Eesti-Moldova parlamendirühm (esimees Urmas Klaas, aseesimees Silver Meikar, liikmed Peep Aru, Hannes Astok, Ivi Eenmaa, Margus Lepik, Mati Raidma, Rain Rosimannus, Taavi Rõivas, Kalvi Kõva, Heljo Pikhof, Helle Kalda ja Marko Pomerants).
Riigikogus moodustati Eesti-Makedoonia parlamendirühm (esimees Hannes Astok, aseesimees Margus Lepik, liikmed Peep Aru, Urmas Klaas, Silver Meikar, Mati Raidma, Taavi Rõivas, Jürgen Ligi, Tatjana Muravjova, Kalle Palling ja Kalvi Kõva).
Riigikogus moodustati Eesti-Mongoolia parlamendirühm (esimees Mark Soosaar, liikmed Heljo Pikhof, Kalvi Kõva, Peeter Kreitzberg, Eldar Efendijev, Helle Kalda, Nelli Privalova ja Aleksei Lotman).
Riigikogus moodustati Tiibeti toetusrühm (esimees Aleksei Lotman, aseesimees Ken-Marti Vaher, liikmed Meelis Atonen, Silver Meikar, Jaak Salumets, Mart Jüssi, Toomas Trapido, Kalvi Kõva, Heljo Pikhof, Lauri Vahtre, Mart Nutt, Andres Herkel ja Mart Laar).

11. aprill
Rootsi keskkonnaminister Andreas Carlgren ja Euroopa Liidu asjade minister Cecilia Malmström avaldasid ajalehes Dagens Nyheter artikli, milles teatasid valitsuse kavast eraldada aastatel 2007–2010 Läänemere puhastamiseks 490 miljonit Rootsi krooni.
Ukraina ja Venemaa meediaväljaanded teatasid, et Ukraina president Viktor Juštšenko ja valitsuskoalitsiooni esindajad jõudsid kokkuleppele ennetähtaegsete parlamendivalimiste edasilükkamises 27. mailt oktoobrisse 2007. Hiljem selgus, et tegu oli ekslike teadetega.
Venemaal võttis Moskva linnaduuma vastu pöördumise Eesti presidendi Toomas Hendrik Ilvese poole, millega avaldati muret pronkssõduri kuju ümber tekkinud vaidluste üle ja kutsuti presidenti üles mõistma hukka Eestis esinevaid natsionalismiilminguid.
Afganistani lõunaosas plahvatas NATO sõdurite veoki läheduses teeäärne pomm. Plahvatuse tagajärjel hukkus kaks Kanada sõdurit, kes olid transportimas juba varem hukkunud kuue Kanada sõduri surnukehi.
Bangladeshi pealinnas Dhakas esitas politsei süüdistuse riigi endisele naispeaministrile Sheikh Hasinale. Teda kahtlustatakse nelja poliitilise rivaali tapmise organiseerimises oktoobris 2006.
Bangladeshis Jhalakathi linnas lasti mošee lähistel maha islamiäärmuslaste kohtuprotsesse juhtinud prokurör Haider Hossain.
Hiina peaminister Wen Jiabao alustas töövisiiti Jaapanis, kohtudes Tōkyōs Jaapani peaministri Shinzō Abega.
Kõrgõzstani pealinnas Biškekis toimusid vähemalt 10 000 osavõtjaga opositsiooni meeleavaldused, millel nõuti president Kurmanbek Bakijevi tagasiastumist. Meeleavaldajad süüdistasid presidenti suutmatuses panna piir korruptsioonile ja leevendada vaesust.
Põhja-Koreas vabastati ametist peaminister Pak Pong-ju. Uueks valitsusjuhiks nimetati senine transpordiminister Kim Yong-il.
Alžeeria pealinnas Alžiiris toimus kaks pommiplahvatust, neist üks peaminister Abdelaziz Belkhademi büroo juures. Vähemalt 24 inimest sai surma ja 162 vigastada. Anonüümse helistaja kinnitusel korraldas rünnaku islamistlik terroriorganisatsioon al-Qāida.
Kongo Demokraatliku Vabariigi opositsioonijuht Jean-Pierre Bemba saabus ravile Portugali.
Eestisse saabus õhtul ametlikule visiidile Austria president Heinz Fischer.
Eestisse saabus kahepäevasele töövisiidile Euroopa Komisjoni volinik Ján Figeľ.
Tallinnas aadressil Nunne tänav 7 avati Jõgeva maakonna esindus.
Tallinnas Eesti Näituste messikeskuses algas neljapäevane ehitusmess Eesti ehitab 2007. Messil osaleb kolmsada kolmkümmend ettevõtet Euroopa riikidest, lisaks on esindatud ka firmad Lõuna-Koreast.
Eesti rahuvalvekontingendi juhtimise Afganistanis võttis üle kolonelleitnant Paul Vaha.
Eesti XI Riigikogu:
Riigikogus moodustati Eesti-Sri Lanka parlamendirühm (esimees Olga Sõtnik, aseesimees Lauri Laasi)
Riigikogus moodustati Eesti-Venemaa parlamendirühm (esimees Peeter Tulviste, aseesimees Tatjana Muravjova)
Riigikogus moodustati Eesti-Soome parlamendirühm (esimees Taavi Rõivas, aseesimees Hannes Astok)
Riigikogus moodustati Eesti-Armeenia parlamendirühm (esimees Mati Raidma, aseesimehed Helle Kalda ja Toivo Tootsen)
Riigikogus moodustati Eesti-Ungari parlamendirühm (esimees Trivimi Velliste, aseesimees Imre Sooäär)
Riigikogus moodustati Eesti-Poola parlamendirühm (esimees Aadu Must, aseesimees Kalev Kallo)
Eesti peaminister Andrus Ansip nimetas oma esimeseks asendajaks haridus- ja teadusministri Tõnis Lukase ning teiseks asendajaks rahandusministri Ivari Padari.
Eesti Reformierakonna Tartu piirkonna juhatus ja linnavolikogu fraktsioon otsustasid esitada Tartu linnapea kandidaadiks senise Elva linnapea Urmas Kruuse.
Eestis esitas Tartu Ülikooli õigusteaduskonna nõukogu ülikooli rektori kandidaadiks rakendusgeoloogia professori Volli Kalmu.

12. aprill
Itaalias Milanos avaldasid sajad kohalikud hiina päritolu kaupmehed meelt linnavalitsuse tegevuse vastu sundida neid liikluseeskirjadest kinni pidama. Hiinlaste hinnangul on tegu hiina kogukonna ahistamisega. Vägivaldseteks muutunud meeleavaldustesse pidi sekkuma politsei, seitse meeleavaldajat ja neliteist politseinikku said kergeid vigastusi.
Küprosel vahistasid Suurbritannia sõdurid Euroopa Parlamendi liikme Marios Matsakise, kes osales väidetavalt eelmisel aastal Briti sõjaväebaasi territooriumil aset leidnud vahejuhtumis, mis tekitas armeele materiaalset kahju. Küprose võimud esitasid Suurbritanniale parlamendiliikme vahistamise pärast ametliku protesti.
Norra välisminister Jonas Gahr Støre teatas esimese lääneriigi esindajana oma valitsuse valmisolekust taasalustada peatselt otseabi andmist Palestiina valitsusele.
Suurbritanniale kuuluvate Shetlandi saarte lähistel Põhjameres läks ümber Norra puksiirlaev The Bourbon Dolphin. Viieteistkümnest meeskonnaliikmest kolm hukkus ja viis jäi esialgu kadunuks.
Ameerika Ühendriikides vallandas meediakontserni CBS raadio saatejuhi Don Imuse, kes kasutas oma saadetes Rutgersi Ülikooli peamiselt neegritest koosneva naiste võrkpallimeeskonna kohta rassistlikke kommentaare.
Ecuadori pealinnas Quitos plahvatas parlamendihoones pisargaasiballoon, mida üritati politsei hinnangul toimetada parlamendi istungitesaali. Parlamendi liikmed olid sunnitud hoonest lahkuma, politsei vahistas ühe kahtlusaluse. Opositsioonilised parlamendiliikmed pidasid toimunut president Rafael Correa käsilaste korraldatud provokatsiooniks.
Iraagi pealinnas Bagdadis õhkis ennast parlamendi sööklas enesetaputerrorist. Rünnakus hukkus kaheksa inimest, nende seas kolm parlamendiliiget. Vigastada sai eri andmetel 15–20 inimest.
Pakistani pealinnas Islamabadis kohtusid Venemaa peaminister Mihhail Fradkov ja Pakistani peaminister Shaukat Aziz. Kohtumisel arutati võimalusi kahe riigi majandus- ja kaubandussidemete tihendamiseks.
Eestis toimus peaminister Andrus Ansipi teise valitsuse esimene istung.
Eesti valitsus vabastas ametist justiitsministeeriumi senise kantsleri Jüri Pihli seoses tema tööleasumisega siseministrina ja nimetas uueks kantsleriks Margus Sarapuu.
Eestis jätkus Austria presidendi Heinz Fischeri visiit. Ta kohtus Tallinnas president Toomas Hendrik Ilvese ja peaminister Andrus Ansipiga. Presidentide kohtumisel keskenduti eelkõige olukorrale Ukrainas ja Kosovos. Ühtlasi külastas president Fischer Eesti Kunstimuuseumi.
Eestis jätkus Euroopa Komisjoni voliniku Ján Figeľi visiit. Ta kohtus Eesti avalik-õiguslike ülikoolide rektorite ja Eesti Teaduste Akadeemia presidendiga. Samuti kohtus ta Eesti kultuuriministri Laine Jänesega ja andis Eesti aja järgi kell 13.00 pressikonverentsi Tallinnas hotelli Olümpia konverentsikeskuses.
Eestis valiti Tartu Linnavolikogu esimeheks Keskerakonna liige Olev Raju.
Eestis esitas Tartu Ülikooli filosoofiateaduskonna nõukogu ülikooli rektori kandidaadiks professor Margit Sutropi.
Eesti XI Riigikogu:
Riigikogus moodustati ühendus Valgevene demokraatliku arengu kaitseks (esimees Silver Meikar, aseesimees Andres Herkel).
Riigikogus moodustati Eesti-Läti parlamendirühm (esimees Margus Lepik).
Riigikogus moodustati Eesti-Saksa parlamendirühm (esimees Urmas Klaas, aseesimehed Ester Tuiksoo ja Peeter Tulviste).
Riigikogus moodustati Eesti-Islandi parlamendirühm (esimees Paul-Eerik Rummo, aseesimees Mart Jüssi).
Riigikogus moodustati Eesti-Iiri parlamendirühm (esimees Väino Linde, aseesimees Imre Sooäär).
Riigikogus moodustati Eesti-Jaapani parlamendirühm (esimees Urmas Reinsalu, aseesimehed Ken-Marti Vaher ja Eldar Efendijev).

13. aprill
Belgia pealinna Brüsseli rahvusvahelises lennujaamas algas tuletõrjujate streik, mistõttu enamik lennufirmasid keeldus lennujaama kasutamast. Lennud suunati ümber teistele lennuväljadele Belgias, Hollandis ja Prantsusmaal.
Venemaa peaprokurör Juri Tšaika algatas kriminaalmenetluse Suurbritannias eksiilis elava Vene ettevõtja Boriss Berezovski vastu. Berezovski oli varem öelnud intervjuus ajalehele Guardian, et kavandab "revolutsiooni" president Vladimir Putini võimult kõrvaldamiseks. Venemaa välisminister Sergei Lavrov kutsus aga Suurbritannia võime üles Berezovskit Venemaale välja andma.
Venemaa saatkond Gruusias jättis Gruusia valitsuse jalgpallimeeskonnale väljastamata viisad sissesõiduks Venemaale, mistõttu viimane ei saa osaleda 19.–22. aprillini 2007 toimuvatel SRÜ riikide turniiril Sotšis.
Mehhiko läänerannikut tabas kohaliku aja järgi kell 00.42 kuuepalline maavärin, mille epitsenter asus 65 kilomeetri kaugusel Guerrero osariigi populaarsest Acapulco kuurortlinnast. Tugevaid kahjustusi maavärin ei tekitanud, kuid turistid pidid hotellidest lahkuma ja osa Acapulco linna jäi elektrita.
Hiina peaminister Wen Jiabao lõpetas töövisiidi Jaapanisse. Visiidi viimasel päeval külastas ta Kyōto linna.
Jaapani parlamendi alamkoda kiitis heaks põhiseaduse täiendused, millega laiendataks Jaapani armee rolli ja tegevusvaldkondi. Täienduste jõustumiseks on vajalik ka ülemkoja heakskiit ja rahvahääletuse korraldamine.
Kõrgõzstani pealinnas Biškekis jätkusid opositsiooni meeleavaldused, kus nõuti president Kurmanbek Bakijevi tagasiastumist ja uute presidendivalimiste korraldamist. Protestiaktsioonides osales umbes 6000 inimest.
Elevandiluuranniku president Laurent Gbagbo allkirjastas seaduse, millega anti nii mässuliste üksustes kui ka valitsusvägedes teeninud võitlejatele amnestia kodusõjas sooritatud kuritegude eest.
Nigeeria põhjaosas Kano linnas lasti hommikupalvuse ajal mošees maha tuntud imaam Ustaz Ja'afar Adam ja üks tema kaaslane. Kuna imaam kuulus ka Kano osariigi valitsusse, võis tegu olla poliitilise mõrvaga.
Eestis Tartus algasid kahepäevased pidustused Eesti Rahva Muuseumi asutamise 98. aastapäeva tähistamiseks. Ühtlasi toimus muuseumi 48. aastakonverents.
Eestis Põlva kultuuri- ja huvikeskuses toimus Põlvamaa noorte kolmas infomess ISE.
Eesti Punase Risti peasekretärile Riina Kabile anti üle Saksamaa riiklik orden Teeneterist, millega tunnustati tema tegevust natsismiohvrite hüvitusprogrammi elluviimisel. Autasu andis üle Saksa suursaadik Julius Bobinger.

14. aprill
Austrias lasti õhku ajalooline, 1934. aastal ehitatud Garmisch-Partenkircheni suusahüppetorn. Sügiseks 2007 peaks samas kohas valmima uus, tänapäeva nõuetele vastav võistluspaik.
Leedus Kaunase maakonnas Prienai rajoonis süttis põlema Kaliningradist Vilniusesse teel olnud liinibuss. Bussis viibinud kolmekümne üheksal reisijal õnnestus pääseda vigastusteta, buss ise põles täielikult maha.
Rootsi lõunaosas Malmös toimusid õhtul noorukite rahutused, mille käigus loopisid noortejõugud politseinikke ja tuletõrjujaid kivide, pudelite ning munadega. Kokkupõrgetes keegi vigastada ei saanud, samuti ei pidanud politsei vajalikuks ründajaid vahistada.
Soome välisminister Erkki Tuomioja ja Rootsi välisminister Carl Bildt jõudsid omavahelisel kohtumisel kokkuleppele kahe riigi ühinemises NATO kiirreageerimisjõududega.
Türgi pealinnas Ankaras president Mustafa Kemal Atatürki mausoleumi lähistel toimus 300 000 osavõtjaga meeleavaldus, kus nõuti poliitika ja religiooni lahutamist. Meeleavaldus oli suunatud islamistlike parteide poliitikas osalemise vastu, eelkõige aga peaminister Recep Tayyip Erdoğani kava vastu kandideerida presidendivalimistel.
Venemaa pealinnas Moskvas toimus vaatamata linnavalitsuse keelule opositsioonijõudude meeleavaldus, millel osales umbes 2000 inimest. Meeleavaldajaid ründas eriüksus OMON, tarvitades nende vastu vägivalda ja arreteerides 250 inimest, teiste seas ka tuntud opositsioonijuhi ja maletaja Garri Kasparovi. Kohus määras talle valitsusvastaste hüüdlausete kasutamise eest trahviks 1000 Vene rubla.
Mehhiko Chihuahua osariigis Ciudad Juáreze linna lähistel põrkasid kokku veoauto ja buss. Õnnetuse tagajärjel süttisid sõidukid põlema, hukkus kakskümmend neli ja sai vigastada seitseteist inimest.
Iraagi pealinna Bagdadi lõunaosas Jadriyah' sillal toimunud autopommiplahvatuses hukkus kümme ja sai vigastada viisteist inimest. Valdav osa ohvritest olid tsiviilisikud.
Maroko sadamalinnas Casablancas lasid ennast õhku veel kaks enesetaputerroristi. Plahvatused toimusid Ameerika Ühendriikide konsulaadi lähistel, vigastada sai üks läheduses viibinud naine. 10. aprillil olid ennast samas linnas õhku lasknud kolm enesetaputerroristi.
Nigeerias toimusid kohalike omavalitsuste valimised. Ühtlasi valisid nigeerlased osariikidele uued kubernerid.
Uganda valitsus ja mässuline relvarühmitus Issanda Vastupanuarmee sõlmisid uue vaherahu
Eestis algas keskkooli lõpuklasside õpilaste küpsuskirjandi kirjutamisega 2007. aasta riigieksamite periood.
Eesti Krediidipanga aktsionäride üldkoosolek kinnitas panga 2006. aasta majandusaruande ja otsustas jaotada aktsionäridele dividendidena 7,150 miljonit Eesti krooni kasumit.

15. aprill
Rahvusvahelise Aatomienergiaagentuuri peadirektor Mohamed ElBaradei alustas ametlikku visiiti Jordaanias, pidades läbirääkimisi Jordaania kavandatava tsiviilotstarbelise tuumaprogrammi üle. Muuhulgas kohtus ta Jordaania kuninga ‘Abdullāh II.
Soomes jõudsid valitsuskõnelusi pidanud Soome Keskerakond, Rahvuslik Koonderakond, Rootsi Rahvapartei ja Roheline Liit kokkuleppele koalitsiooni moodustamises. Uuel valitsuskoalitsioonil on kahesajakohalises parlamendis sada kakskümmend kuus kohta. Peaministri koht jäi koalitsioonilepingu kohaselt Keskerakonna juhile Matti Vanhanenile.
Türgis Musta mere rannikul kukkus alla helikopter seitsme Prantsusmaa turistiga pardal. Kõik inimesed pääsesid õnnetusest eluga.
Vatikanis Püha Peetruse katedraalis tähistati piduliku missaga paavst Benedictus XVI 80. sünnipäeva. Teenistusest võtsid osa kümned tuhanded inimesed.
Venemaal Peterburis toimus opositsioonijõudude meeleavaldus, millel osales umbes 2500 inimest. Vitebski raudteejaama juures toimusid kokkupõrked meeleavaldajate ja eriüksuse OMON võitlejate vahel; vahistati kümneid meeleavaldajaid. 
Venemaal Severodvinskis lasti vette esimene Borei-tüüpi tuumaallveelaev Juri Dolgoruki. Allveelaeva pikkus on 170 meetrit ja see võib kanda kuutteist ballistilist raketti. Allveelaeva ehitati kaksteist aastat.
Venemaal Krasnojarski krais toimusid kohalikud parlamendivalimised.
Ecuadoris toimub rahvahääletus põhiseadusliku assamblee moodustamise küsimuses. Rahvahääletuse algatas president Rafael Correa, kes soovib korruptsiooni ohjeldamiseks riigis kehtestada uue põhiseaduse.
Iisraelis Jeruusalemmas kohtusid Palestiina president Mahmud Abbas ja Iisraeli peaminister Ehud Olmert.
Iraagi pealinnast Bagdadist põhja pool Taji sõjaväebaasi lähistel põrkasid varahommikul kokku kaks Suurbritannia sõjaväe helikopterit. Hukkus kaks ja sai vigastada viis sõdurit.
Iraani võimud teatasid kavast kuulutada lähiajal välja riigihanked kahe uue tuumaelektrijaama rajamiseks. Uued jaamad on osa 2020. aastaks valmivast elektrijaamade võrgustikust koguvõimsusega 20 000 megavatti.
Jaapani kesk- ja lääneosa tabas kohaliku aja järgi kell 12.19 5,3-magnituudine maavärin, mille epitsenter asus Mie prefektuuris. Peamiselt sai kannatada Kameyama linn, kuid suuri purustusi ei tekkinud. Vigastada sai viis inimest.
Palestiinas Gaza tsoonis rünnati varahommikul kristlastele kuuluvaid asutusi. Üks pomm plahvatas protestantide piibliühingu ruumides, tekkinud tulekahjus hävis piibliühingu raamatukauplus. Teine pomm plahvatas kristlastele kuuluvas internetikohvikus.

16. aprill
Hollandi pealinnas Haagis algas uus kohtuprotsess Makedoonia endise siseministri Ljube Boskovski ja politseiametniku Johan Tarculovski üle, keda süüdistatakse rünnakute korraldamises etniliste albaanlaste vastu 2001. aastal.
Poola rahandusministeerium andis Eesti kasiinoettevõttele Olympic Entertainment Group loa Poola kasiinoketi Casino Polonia kaheksakümne protsendi aktsiate ostuks.
Saksamaal Stuttgardis algas Euroopa Komisjoni asepresidendi Günter Verheugeni eestvedamisel kahepäevane seminar Euroopa väikeettevõtluse konkurentsivõime parandamisest maailmaturul. Eestit esindas seminaril majandus- ja kommunikatsiooniminister Juhan Parts.
Suurbritannia pealinnas Londonis kohtusid Suurbritannia peaminister Tony Blair ja Hollandi peaminister Jan Peter Balkenende. Kohtumisel jõuti ühisele seisukohale Euroopa põhiseadusliku lepingu ebavajalikkuses. Peaministrite hinnangul piisaks Euroopa Liidule olemasolevate lepingute mõningasest muutmisest.
Taani pealinna Kopenhaageni Nørrebro linnaosas vallutas umbes kahesajaliikmeline noortejõuk kohaliku koolimaja ja kuulutasid selle uueks noortekeskuseks. Hoone vabastati politseioperatsiooni tulemusel, kolmkümmend viis noort vahistati.
Ameerika Ühendriikides Virginia osariigis Blacksburgi linnas avas kohaliku aja järgi kell 7.15 hommikul kahekümne kolme aastane Lõuna-Korea päritolu üliõpilane Cho Seung-hui tule Virginia Polütehnilise Instituudi West Ambler Johnston Halli ühiselamus ja umbes kaks tundi hiljem ka Norris Halli õppehoones. Tulistamise käigus hukkus kolmkümmend kaks ja vigastada sai veel kakskümmend üheksa inimest. Surnute seas oli ka tulistaja ise.
Brasiilia Espírito Santo osariigis kukkus teadmata põhjustel alla politsei helikopter. Kõik pardal viibinud kuus politseinikku hukkusid.
Venezuelale kuuluval Margarita saarel algas president Hugo Cháveze eestvedamisel kokku kutsutud Lõuna-Ameerika riikide kahepäevane energiaalane tippkohtumine. Kohtumise üheks keskseks teemaks on kavandatav gaasijuhe Venezuela ja Colombia vahel.
Hiinas Guizhou provintsis Xiaozhaiba väetisetehases toimunud vääveldioksiidi lekke tagajärjel sai tervisekahjustusi 450 inimest, kelle seas oli 135 õpilast ja 5 õpetajat kokku kolmest koolist.
Iraagi põhjaosas Mosuli linnas avasid relvastatud isikud kontrollpunkti juures tule valitsusarmee sõdurite pihta. Rünnakus hukkus kolmteist sõjaväelast.
Guinea pealinnas Conakrys kukkus alla Vene päritolu sõjalennuk MIG-21. Lennuk tabas kohalikku raadio- ja telemaja, kuid inimohvreid õnnetuses ei olnud. Lennukis viibinud kaks pilooti said vaid kergeid vigastusi.
Nigeeria ülemkohus otsustas, et korruptsioonisüüdistuse alusel valimistelt eemaldatud asepresident Atiku Abubakaril on õigus siiski presidendivalimistel osaleda.
Sudaani välisminister Lam Akol teatas nõusolekust 3000 ÜRO rahuvalvesõduri lubamiseks Dārfūri konfliktipiirkonda, et toetada juba piirkonnas tegutsevat 7000 Aafrika Liidu rahuvalvajat.
Eestis esitas Tartu Ülikooli usuteaduskonna nõukogu ülikooli rektori kandidaadiks professor Volli Kalmu.
Eesti Kindlustusseltside Liidu juhatuse uueks esimeheks valiti Andres Sooniste, juhatuse uuteks liikmeteks said Jan Andresoo, Mihkel Madre ja Sergei Vahnitski.
Eesti algasid Tallinna Tudengite Kevadpäevad.
Tallinnas algas NATO mitmerahvuseliste rahaliste põhimõtete ja standardite väljatöötamisega tegeleva rahandusalase komitee viiepäevane seminar, mille tööst võtavad osa viiekümne riigi esindajad.
Eesti välisminister Urmas Paet kohtus Ameerika Ühendriikides New Yorgis ÜRO peasekretäri asetäitjate Asha-Rose Migiro ja John Holmesiga.
Eestis asus siseminister Jüri Pihli nõunikuna tööle Sotsiaaldemokraatliku Erakonna liige Jarno Laur.
Eesti kultuuriminister Laine Jänes nimetas Ago Roosti teiseks ametiajaks Endla teatri direktoriks. Direktori uus ametiaeg algab 1. septembril 2007.
Eesti kaitseväe juhataja Ants Laaneots alustas kolmepäevast tutvumisvisiiti Rumeenias, kohtudes Rumeenia kaitseministeeriumi esindajate ja Rumeenia kaitseväe juhataja Gheorghe Mariniga.
Eesti XI Riigikogu:
Keskerakonna liige Mihhail Stalnuhhin esitas Riigikogu juhatusele avalduse parlamendist lahkumiseks, põhjendades seda sooviga jätkata tööd Narva linnavolikogus.
Riigikogus moodustati Eesti-Ameerika Ühendriikide parlamendirühm (esimees Keit Pentus, aseesimehed Silver Meikar ja Heljo Pikhof).
Riigikogus moodustati Eesti-India parlamendirühm (esimees Ken-Marti Vaher, aseesimees Aleksei Lotman).
Riigikogus moodustati Eesti-Malta parlamendirühm (esimees Paul-Eerik Rummo, aseesimehed Heljo Pikhof ja Trivimi Velliste).
Riigikogus moodustati Eesti-Montenegro parlamendirühm (esimees Mart Nutt, aseesimehed Rain Rosimannus ja Marika Tuus).
Riigikogus moodustati Eesti-Küprose parlamendirühm (esimees Vilja Savisaar, aseesimees Mai Treial).
Riigikogus moodustati Eesti-Albaania parlamendirühm (esimees Rain Rosimannus, aseesimees Mart Nutt).

17. aprill
Itaalia pealinnas Roomas algas kohtuprotsess Ameerika Ühendriikide sõduri Mario Lozano üle, keda kahtlustatakse Itaalia luureagendi mõrvamises Iraagis märtsis 2005. Lozano üle mõistetakse kohut tagaselja.
Poola riigiprokuratuur esitas endisele riigipeale Wojciech Jaruzelskile ametliku süüdistuse 1981. aastal eriolukorra kehtestamises võitluseks poliitilise opositsiooniga.
Ukraina konstitutsioonikohus hakkas opositsioonierakondade kaebuse põhjal arutama president Viktor Juštšenko määrust, millega president saatis laiali riigi parlamendi ja kuulutas 27. maiks välja erakorralised valimised.
Venemaal Peterburi Eesti konsulaadis toimus Tallinna Ülikooli eestvedamisel Eesti ja Vene intellektuaalide ümarlaud. Ümarlauast võtsid osa Rein Raud, Mihhail Lotman, Irina Belobrovtseva, Aleksander Pulver, Tõnu Viik, Heie Treier, Stanislav Savitski, Andrei Arjev, Lev Lurje, Viktor Voronkov ja Olga Kušlina.
Ameerika Ühendriikides Washingtonis läks ühel salateenistuse töötajal presidendi residentsi Valge Maja lõunaväravas kogemata lahti teenistusrelv, mille laskudest said haavata tema kaks kolleegi. President George W. Bush vahejuhtumi ajal residentsis ei viibinud.
Brasiilia politsei korraldas Rio de Janeiros kuritegelike jõukude vaheliste relvakonfliktide ohjeldamiseks mitu reidi linna vaesteagulitesse. Kokkupõrgetes politsei ja kurjategijate vahel hukkus üheksateist inimest.
Iraani välisminister Manouchehr Mottaki sooritas üllatusvisiidi Türgi pealinna Ankarasse, kus ta kohtus Türgi välisministri Abdullah Güliga.
Jaapanis tulistati kohaliku aja järgi veidi enne kella kaheksat õhtul Nagasaki linnapead Itchō Itōt, kes suri 18. aprillil saadud vigastustesse. Politsei hinnangul organiseeris mõrva mõni kuritegelikest sündikaatidest.
Nigeeria põhjaosas Kano linnas ründasid islamistlikud mässulised kohalikku politseijaoskonda. Rünnakus osales eri hinnangutel kolmsada kuni viissada islamivõitlejat; hukkus kolmteist inimest.
Somaalia kodusõda: Somaalia pealinnas Muqdishos toimusid lahingud Etioopia väeüksuste ja islamistlike mässuliste vahel. Kokkupõrgetes hukkus seitse ja sai vigastada üle kümne tsiviilisiku.
Eesti bussiettevõte AS SEBE ja Venemaa bussiettevõte Niva avasid Võru–Petseri bussiliini. Buss hakkab sõitma kaks korda nädalas – teisipäeviti ja laupäeviti.
Eestis omandas ettevõtja Oleg Gross kõik Väike-Maarja Tarbijate Ühistu aktsiad.
Eestis Harju Maakohtus algas uus kohtuprotsess Tallinnas Pae tänaval toime pandud pommiplahvatuste korraldamises kahtlustatava Märt Ringmaa üle.
Eestis valis Isamaa ja Res Publica Liidu Pärnumaa piirkonna juhatus piirkonna uueks esimeheks Külvar Mandi ja aseesimeheks Erik Reinholdi.
Eesti kultuuriminister Laine Jänes külastas esimese maakondliku tutvumisvisiidi raames Viljandit, kus ta kohtus kohalike kultuuriasutuste juhtidega.
Eestis sai XI Riigikogu asendusliikmeks tagasi astunud Mihhail Stalnuhhini asemel Lembit Kaljuvee.
Eestis kinnitas XI Riigikogu ametisse Riigikogu alaliste komisjonide esimehed ja aseesimehed:
Keskkonnakomisjon – esimees Marko Pomerants, aseesimees Mart Jüssi
Kultuurikomisjon – esimees Peeter Kreitzberg, aseesimees Mailis Reps
Maaelukomisjon – esimees Kalev Kotkas, aseesimees Aleksei Lotman
Majanduskomisjon – esimees Urmas Klaas, aseesimees Kalev Kallo
Põhiseaduskomisjon – esimees Väino Linde, aseesimees Evelyn Sepp
Rahanduskomisjon – esimees Jürgen Ligi, aseesimees Tarmo Mänd
Riigikaitsekomisjon – esimees Mati Raidma, aseesimees Kadri Must
Sotsiaalkomisjon – esimees Heljo Pikhof, aseesimees Jaak Aab
Väliskomisjon – esimees Sven Mikser, aseesimees Enn Eesmaa
Õiguskomisjon – esimees Ken-Marti Vaher, aseesimees Kalle Laanet

18. aprill
Prantsusmaal Strasbourgis Euroopa Nõukogu hoone ees toimus pikett Tallinnas asuva pronkssõduri monumendi kaitseks. Kahetunnise piketi korraldasid ja sellel osalesid kolm liikumise Öine Vahtkond liiget.
Venemaa pealinna Moskva lähistel Himkis võeti varahommikul maha nelja Teises maailmasõjas hukkunud Punaarmee lenduri mälestusmärk. Monumendi likvideerimine ja lendurite säilmete teisaldamine toimus linnavõimude korraldusel. Võimalikuks põhjuseks on peetud nii Leningradi maantee kui ka kaubanduspindade laiendamise vajadust, üks linnavalitsuse liige aga rõhutas vajadust monument likvideerida läheduses kogunevate prostituutide pärast.
Venemaal Moskva kesklinnas Šmitovski põiktänavas toimunud pommiplahvatuses hukkus Põhja-Osseetia juhtiva alkoholitööstuse Saljut president Oleg Giojev. Plahvatus toimus Giojevi sisenemisel ettevõtte Moskva büroosse, selles sai vigastada veel neli inimest.
Venemaa koosseisu kuuluva Tšetšeeni Vabariigi pealinnas Groznõis tulistasid tundmatud relvastatud isikud hilisõhtul endise raadiotehase läheduses miilitsa kontrollpunkti. Rünnakus said haavata kuus militsionääri, hukkunuid ei olnud.
Ameerika Ühendriikides Minnesota osariigis Minneapolises tehti pommiähvardus Minnesota Ülikoolile. Kaheksa ülikoolihoonet evakueeriti, kuid pommi ei leitud.
Colombias purskas kahel korral Nevado del Huila vulkaan. Pursete tõttu tõusis ohtliku piirini veetase Magdalena jões. Piirkonnast evakueeriti umbes 4000 elanikku.
Hiinas Liaoningi provintsis Tielingi linnas kukkus tehases tööliste peale sulatusahju küljest lahti murdunud metallivalamise kopp. Vedela terasemassi all hukkus kolmkümmend kaks ja sai vigastada veel kaks tehasetöölist.
Iraagi pealinnas Bagdadis toimus kolm autopommiplahvatust, milles hukkus kokku sada üheksakümmend kaheksa ja sai vigastada üle kahesaja viiekümne inimese. Neist ohvriterohkeim plahvatus leidis aset šiiitidega asustatud Sadriyah' linnaosas, kus hukkus sada nelikümmend inimest.
Egiptuses Kairo–Assiuti maanteel põrkasid kokku liiva vedanud veoauto ja lapsi kooli vedanud veoauto. Kahe masina kokkupõrkes hukkus kaheksateist kooliõpilast, veel kaheksa last said raskelt vigastada.
Eesti kaitseminister Jaak Aaviksoo saatis Tallinna Linnavalitsusele teatise väljakaevamis- ja tuvastamistööde alustamisest Tõnismäel pronkssõduri monumendi juures.
Eestis saatis peamiselt venekeelse valijaskonna huve esindav Konstitutsioonierakond president Toomas Hendrik Ilvesele pöördumise palvega kaitsta pronkssõduri monumenti paremradikaalsete poliitikute kava eest selle teisaldamiseks.
Eestis vabastas sotsiaalminister Maret Maripuu ametist Astangu kutserehabilitatsiooni keskuse direktori Maret Priske, põhjendades oma otsust direktori juhtimisvigade ning puuduliku suhtlemis- ja tööoskusega.

19. aprill
Euroopa Liidu liikmesriikide siseministrite kohtumisel jõuti kokkuleppele muuta rassismi õhutamine kogu Euroopa Liidu ulatuses kriminaalkorras karistatavaks. Saksamaa poolt algselt soovitud holokaustirevisionismi üleliidulist kriminaliseerimist otsustati mitte rakendada.
Rumeenia parlament otsustas häältega 322:108 peatada president Traian Băsescu volitused, süüdistades teda põhiseaduse rikkumises.
Saksamaal võeti ametlikult kasutusele postmark, millel on kujutatud paavst Benedictus XVI. Siiani on Saksamaa postmarkidel kujutatud ainult neid avaliku elu tegelasi ja presidente, kes on juba surnud.
Soome president Tarja Halonen nimetas ametisse peaminister Matti Vanhaneni uue valitsuse. Tegu on esimese valitsusega maailmas, kus naisministrite arv (12) ületab meestest valitsusliikmete arvu (8).
Suurbritannia pealinnas Londonis algas kohtuprotsess Venemaa asepeaministri Aleksandr Žukovi poja Pjotr Žukovi üle, kes osales 2006. aasta juulis Londoni idaosas oma inglasest naabri julmas peksmises.
Ameerika Ühendriikide kaitseminister Robert Gates läks üllatusvisiidile Iraaki. Enne seda kohtus ta Iisraeli välisministri Tzipi Livni ja Iisraeli peaministri Ehud Olmertiga.
Hiina loodeosas Gansu provintsis purunes kahekümne meetri ulatuses Xiaohaizi veehoidla tamm. Võimalike üleujutuste eest evakueeriti 2500 elanikku.
Iraagi pealinna Bagdadi lõunaosas rammis enesetaputerrorist autoga kütuseveokit. Toimunud plahvatuses hukkus 11 ja sai vigastada 21 inimest.
Gambia pealinnas Banjulis mõistis sõjaväekohus vangi kümme endist ohvitseri, keda süüdistati katses kukutada märtsis 2006 president Yahya Jammehi valitsust.
Mauritaanias vannutati ametisse president Sidi Ould Cheikh Abdallahi.
Somaalia kodusõda: Somaalia pealinnas Muqdishos jätkusid kokkupõrked Etioopia vägede ja islamistlike mässuliste vahel. Pärast Etioopia konvoile toime pandud rünnakut kahekümne kilomeetri kaugusel pealinnast, alustasid Etioopia väed pealinna tulistamist mürskudega. Hukkus vähemalt viisteist tsiviilisikut.
Eesti Televisioon alustas oma programmi edastamist digitaalvormingus õhu kaudu, mis võimaldab kõigile digiboksi omanikele ETV kanali tasuta vastuvõtu.
Tallinnas algas kümnes rahvusvaheline koorifestival "Tallinn 2007", mille korraldas Eesti Kooriühing ja millest võttis osa nelikümmend kaks koori kümnest riigist.
Tallinnas algasid neljateistkümnendad Lasnamäe linnaosa päevad.
Eestis võitis Tartu Kultuurkapitali Anton Starkopfi nimelise stipendiumikonkursi skulptor Heldur Viires. 15 000-kroonine preemia antakse laureaadile kätte 10. mail.
Eestis esitas Tartu Ülikooli sotsiaalteaduskond ülikooli rektori kandidaadiks professor Margit Sutropi.
Avatud Eesti Fondi nõukogu valis 2006. aasta Koosmeele auhinna laureaatideks õiguskantsler Allar Jõksi ja postuumselt ka riigiametniku Ülle Aaskivi.
Eesti Vabariigi valitsus karistas noomitusega Harju maavanemat Värner Lootsmanni puuduliku järelevalve eest Sakala keskuse lammutusloa nõuete täitmise üle.
Eestimaa Rahvaliidu juhatus kinnitas erakonna uueks peasekretäriks Kajar Lemberi, kes oli seni töötanud Tabivere vallavolikogu esimehena. Eelmine peasekretär Lea Kiivit lahkus ametist omal soovil.
Eestis kinnitas Tallinna Linnavolikogu uuteks abilinnapeadeks Eha Võrgu ja Deniss Boroditši.
Eestis valis Jõhvi linnavolikogu oma uueks esimeheks Reformierakonna liikme Niina Neglasoni, sest eelmine esimees Vallo Reimaa oli asunud tööle regionaalministrina.
Eesti Reformierakonna Pärnu piirkonnaorganisatsiooni juhatuse uueks esimeheks valiti Jane Mets.
Eesti XI Riigikogu:
Riigikogus moodustati Eesti-Itaalia parlamendirühm (esimees Mai Treial, aseesimees Imre Sooäär, liikmed Meelis Atonen, Jaan Kundla, Aadu Must, Hanno Pevkur, Heljo Pikhof, Mailis Reps, Erik Salumäe ja Toivo Tootsen).
Riigikogus moodustati Eesti-Šveitsi parlamendirühm (esimees Jaanus Rahumägi, aseesimees Vilja Savisaar, liikmed Helle Kalda, Ott Lumi, Maret Merisaar, Hanno Pevkur, Heljo Pikhof, Villu Reiljan, Rain Rosimannus, Paul-Eerik Rummo, Jaak Salumets, Olga Sõtnik ja Ester Tuiksoo).
Riigikogus moodustati Eesti-Hiina parlamendirühm (esimees Kalev Kallo, aseesimehed Peeter Kreitzberg, Urmas Reinsalu ja Rain Rosimannus, liikmed Jaak Aab, Ivi Eenmaa, Eldar Efendijev, Igor Gräzin, Helle Kalda, Urmas Klaas, Valeri Korb, Jaan Kundla, Lauri Laasi, Inara Luigas, Ott Lumi, Tatjana Muravjova, Keit Pentus, Heljo Pikhof, Villu Reiljan, Mailis Reps, Paul-Eerik Rummo, Indrek Saar, Arvo Sarapuu, Mark Soosaar, Olga Sõtnik, Toivo Tootsen, Marika Tuus ja Vladimir Velman).
Riigikogus moodustati Taiwani toetusrühm (liikmed Meelis Atonen, Andres Herkel, Helmer Jõgi, Raivo Järvi, Ene Kaups, Tõnis Kõiv, Silver Meikar, Tatjana Muravjova, Aadu Must, Mart Nutt, Heljo Pikhof, Mati Raidma, Aivar Riisalu, Paul-Eerik Rummo, Jaak Salumets, Peeter Tulviste, Toomas Tõniste, Lauri Vahtre ja Trivimi Velliste).

20. aprill
Rumeenia konstitutsioonikohus tunnistas president Traian Băsescu volituste peatamise parlamendi poolt seaduslikuks ning kiitis heaks parlamendi ülemkoja esimehe Nicolae Văcăroiu nimetamise presidendi kohusetäitjaks. President Băsescu teatas, et ei kavatse ametist lahkuda.
Saksamaa elektroonikafirma Siemens nõukogu esimees Heinrich von Pierer teatas otsusest lähiajal tagasi astuda.
Ukraina pealinnas Kiievis kohtusid president Viktor Juštšenko ja peaminister Viktor Janukovõtš. Kohtumisel teatas president oma valmisolekust muuta ära määrus parlamendi laialisaatmise ja erakorraliste valimiste väljakuulutamise kohta, kuid pidas selle eelduseks ka vastaspoole järeleandmisi.
Venemaa pealinnas Moskvas kuulasid FSB Moskva ja Moskva oblasti osakonna ametnikud neli tundi üle opositsioonilise Ühinenud Kodanikerinde juhti, endist male maailmameistrit Garri Kasparovit.
Venemaa president Vladimir Putin nimetas Aleksandr Tkatševi uueks ametiajaks Krasnodari krai kuberneriks.
Ameerika Ühendriikides Texase osariigis NASA Johnsoni kosmosekeskuses lasi keskuse töötaja William Phillips maha ühe oma meeskolleegi ja hoidis veel üht naiskolleegi neli tundi pantvangis. Pantvangikriis lõppes Phillipsi enesetapuga.
Kuuba riigipea Fidel Castro kohtus Havannas Hiina Kommunistliku Partei poliitbüroo liikme Wu Guangzhengiga. Tegu oli Castro esimese ametialase kohtumisega pärast tema haigestumist 2006. aastal.
Afganistanis Helmandi provintsis hukkus sõjalise operatsiooni käigus esimene Hollandi sõdur. Sõdur sai surma maamiini plahvatuses.
Mauritaania president Mohamed Ould Cheikh Abdallahi nimetas riigi peaministriks endise riigipanga direktori Zeine Ould Zeidane.
Nigeerias Owerri linna lähistel kukkus alla sõjaväe helikopter. Hukkusid kõik kolm pardal viibinud meeskonnaliiget. Tõenäoliselt põhjustasid õnnetuse halvad ilmastikutingimused.
Eestis võttis politsei Harju Maakohtu määruse alusel vahi alla Ida-Virumaa kuritegeliku maailma ühe väidetava liidri Vassili Satšuki, keda kahtlustatakse kindlustuspettuse korraldamises.
Eestis esitasid Tartu Ülikooli kehakultuuriteaduskonna ja matemaatika-informaatikateaduskonna nõukogud ülikooli rektori kandidaadiks professor Volli Kalmu.
Avatud Eesti Fond andis üle 2006. aasta Koosmeele auhinnad õiguskantsler Allar Jõksile ja postuumselt preemia pälvinud riigiametniku Ülle Aaskivi pojale Urmas Aaskivile.
Eesti välisminister Urmas Paet kohtus Dominikaani Vabariigi pealinnas Santo Domingos Guyana välisministri Samuel R. Insannallyga. Välisministrid allkirjastasid diplomaatiliste suhete sõlmimise kommünikee.
Eesti Reformierakonna Saaremaa piirkonnaorganisatsiooni juhatus rahuldas juhatuse esimehe Jaanus Tamkivi lahkumisavalduse ja valis piirkonna uueks juhiks Jüri Kuuse.

21. aprill
Läti pealinnas Riias toimunud Balti meeste korvpalliliiga finaalmängu võitis Vilniuse meeskond Lietuvos Rytas, alistades Kaunase Žalgirise tulemusega 81:77.
Taani pealinnas Kopenhaagenis sündis kroonprints Frederiki ja kroonprintsess Mary teine laps.
Venemaa Teaduste Akadeemia liige, 75-aastane Vladimir Strahhov kuulutas välja näljastreigi, protesteerides sellega Venemaa valitsuse suhtumise vastu teadusesse ja teadlastesse.
Venemaa pealinnas Moskvas kutsuti prokuratuuri välja opositsiooniliikumise Ühinenud Kodanikerinne juht Garri Kasparov, kes andis seal kaks tundi tunnistusi seoses 14. aprillil Moskvas aset leidnud opositsiooni meeleavaldusega.
Ameerika Ühendriikides Lõuna-Carolina osariigis kukkus mereväe lennukite viguresinemisel alla üks Boeing F/a-18 Hornet tüüpi hävitaja. Lennukis viibinud piloot hukkus.
Tšiili lõunaosas leidis aset 6,2-magnituudine maavärin, mille epitsenter asus Coyhaique linna lähistel. Maavärin põhjustas elektrikatkestusi ja maalihkeid. Ookeanis tekkinud kõrge lainetuse tõttu jäi esialgu kadunuks kümme inimest, kellest kolm leiti hiljem surnutena.
Tšiili territoriaalvetes süttis öösel põlema Fääri saartele kuuluv kalatraaler. Päästetööde käigus õnnestus põlevalt aluselt päästa 105 meremeest, 11 meeskonnaliiget sai põlengus surma.
Venezuela pealinnas Caracases protesteerisid tuhanded inimesed president Hugo Cháveze otsuse vastu sulgeda riigi vanim eratelekanal Radio Caracas Television. Võimud süüdistasid telekanalit põhiseaduse rikkumises.
Austraalias Targa Tasmania autovõidusõidul osalenud näitleja Eric Bana tegi avarii, kihutades võistlusautoga Ford XP Coupe vastu puud. Bana pääses õnnetusest vigastusteta.
Bhutanis toimusid lavastatud parlamendivalimised, mille eesmärgiks oli tutvustada inimestele valimiste toimimispõhimõtteid ja valmistada neid paremini ette 2008. aasta üldvalimisteks.
Nigeerias toimusid parlamendi- ja presidendivalimised. Presidendivalimised võitis 70 protsendi valijate toetuse kogunud Umaru Musa Yar'Adua valitsevast Rahvademokraatlikust Parteist. Vaatlejate hinnangul ei olnud valimised vabad ja erapooletud ning valimistulemused oleks tulnud tühistada.
Somaalia kodusõda: Somaalia pealinnas Muqdishos jätkusid neljandat päeva lahingud Somaalia valitsusvägede, Etioopia üksuste ja islamistlike mässuliste vahel. Kokkupõrgetes hukkus seitsekümmend kolm inimest, neist enamus tsiviilisikud. Ainuüksi Al-Barakah' linnaosa tabanud miinipildujatules hukkus kakskümmend inimest.
Eestis Tallinnas lõppes kümnes rahvusvaheline koorifestival "Tallinn 2007". Festivali peaauhinna pälvis Delaware'i Ülikooli segakoor Ameerika Ühendriikidest.
Eestis valis mittetulundusühing Noorte Meediaklubi parimaks koolileheks Tartu Hugo Treffneri Gümnaasiumi väljaande Miilang, parimaks venekeelseks koolileheks tunnistati Kohtla-Järve Ühisgümnaasiumi väljaanne ÜG Inside. Parima kooliraadio auhind anti Tallinna Kuristiku Gümnaasiumi raadiojaamale ja parima venekeelse kooliraadio auhind Tallinna Tõnismäe Reaalkooli raadiojaamale.
Eesti Keskerakonna Läänemaa piirkonnaorganisatsiooni esimeheks valiti tagasi Jaanus Karilaid.

22. aprill
Bosnia ja Hertsegoviina pealinna Sarajevo orbudekodus puhkes varahommikul tulekahju, mille tagajärjel suri vingumürgistusse viis alla üheaastast väikelast. Veel kakskümmend last ja üks nende hooldaja vajasid haiglaravi.
Prantsusmaal toimus presidendivalimiste esimene voor. Teise vooru pääsesid edasi valitseva paremtsentristliku partei Union pour un Mouvement Populaire kandidaat Nicolas Sarkozy, kes kogus 30,8 protsendi valijate toetuse, ja Sotsialistliku Partei kandidaat Ségolène Royal, keda toetas 25,6 protsenti valimas käinud kodanikest. Kokku osales valimistel 84,5 protsenti hääleõiguslikest kodanikest.
Rumeenia pealinna Bukaresti keskväljakul avaldasid tuhanded inimesed miitingul toetust ametist tagandatud presidendile Traian Băsescule.
Venemaa pealinnas Moskvas kogunesid umbes 2000 inimest Vladimir Lenini mausoleumi juurde, et tähistada Nõukogude Liidu rajaja 137. sünniaastapäeva. Ürituse korraldas Venemaa Föderatsiooni Kommunistlik Partei.
Bangladeshi kohus andis välja määruse märtsi lõpus eksiili sunnitud endise peaministri Sheikh Hasina vahistamiseks kui ta peaks üritama kodumaale tagasi pöörduda. Naispoliitikut süüdistatakse poliitiliste oponentide mõrvade tellimises.
Afganistani idaosas Khowsti linnas toimus kaks pommiplahvatust. Esimene neist leidis aset ühel linna turgudest ja tappis kaks inimest. Teise korraldas enesetaputerrorist, selle tõttu hukkus kaks tsiviilisikut ja sai vigastada kaks politseinikku.
Iisraelis peatas kolmeks kuuks oma volitused rahandusminister Avraham Hirchson. Politsei uurib tema tegevust ametiühingujuhina, sest väidetavalt jättis ta 2003. aastal politseile teatamata ühe oma alluva finantspettusest. Rahandusministri kohuseid asus täitma peaminister Ehud Olmert.
Iisraeli parlamendi Knesseti komitee kiitis heaks seksuaalse ahistamise süüdistusega uurimise all oleva president Moshe Katsavi taotluse pikendada tema volituste peatamise veel kolmeks kuuks.
India armee katsetas edukalt koos Venemaaga välja töötatud maa-maa tüüpi tiibraketti BrahMos, mille lennukaugus on 290 kilomeetrit. Tegu oli seda tüüpi raketi teise eduka katsetusega.
Iraagi pealinna Bagdadi lõunapoolses peamiselt šiiitidega asustatud Bayaa linnaosas õhkisid enesetaputerroristid kohaliku politseijaoskonna lähistel kaks autopommi. Rünnakutes hukkus kaksteist ja sai vigastada kaheksakümmend kaks inimest.
Põhja-Korea pealinnas P'yŏngyangis lõppesid viis päeva kestnud läbirääkimised Lõuna-Korea ja Põhja-Korea esindajate vahel. Lõuna-Korea nõustus eraldama põhjanaabritele toiduabina 400 000 tonni riisi ning mõlemad osapooled nõustusid ka reisirongiliikluse taastamisega kahe riigi vahel alates maist 2007.
Süürias algasid parlamendivalimised.
Tallinnas kogunesid Tõnismäele pronkssõduri ausamba juurde liikumise Öine Vahtkond kutsel sadakond vene keelt kõnelevat inimest, asetades ausamba juurde lilli. Mõnikümmend üritusel osalejat moodustasid ausamba ümber sümboolse inimketi, avaldades nii meelt ausamba teisaldamise kava vastu.
Eestisse saabus Tartu Ülikooli kutsel kolmepäevasele visiidile Konrad Adenaueri Fondi esimees ja Tüüringi liidumaa endine peaminister Bernhard Vogel.

23. aprill
Itaalia lõunaosas Gragnanos toimus plahvatus ilutulestikutehases. Õnnetuses hukkus kolm inimest, nende seas ka tehase omanik. Kümme inimest said plahvatuses vigastada.
Kreeka lennufirma Olympic Airways reisilennukile, mis sõitis liinil Ateena–Brüssel, tehti pommiähvardus. Lennuk maandus kohaliku aja järgi kell 10.45 Saksamaal Münchenis ja kõik 136 reisijat evakueeriti. Pommi lennuki läbiotsimisel ei leitud.
Rootsis teatas haridus- ja teadusminister Lars Leijonborg, et astub hiljemalt septembris 2007 Liberaalse Rahvapartei esimehe ametikohalt tagasi.
Ukraina pealinna Kiievi Šuljavskaja metroojaama lähistel süttis õhtul turg. Tulekahju tõkestas ka sissepääsu metroojaama, mistõttu seal viibinud inimesed tuli evakueerida päästeoperatsiooni käigus. Tulekahjus keegi kannatada ei saanud.
Venemaa välisministeerium esitas Eesti suursaadikule Venemaal Marina Kaljurannale ametliku noodi üleskutsega loobuda pronkssõduri monumendi ja selle juurde väidetavalt maetud sõdurite surnukehade teisaldamisest.
Venemaal Moskvas suri 76 aasta vanuselt riigi endine president Boriss Jeltsin.
Ameerika Ühendriikide suursaadikuna ÜRO juures asus ametisse Zalmay Khalilzad.
Ecuadori ülemkohus tunnistas viiekümne opositsioonilise parlamendiliikme ametist vabastamise märtsis 2007 põhiseaduse vastaseks ja nõudis nende ametisse ennistamist.
Iraagis Diyālá kubernerkonnas Ameerika Ühendriikide sõjaväebaasi läheduses toimunud autopommiplahvatuses hukkus viis ja sai vigastada kakskümmend USA sõdurit.
Palestiina omavalitsuse siseminister Hani al-Qawasmi esitas tagasiastumispalve. Väidetavalt põhjustas tema lahkumissoovi koostöö puudumine eri julgeolekuorganisatsioonide juhtide vahel. Peaminister Ismā'īl Haniyya keeldus avaldust rahuldamast.
Sri Lanka Põhjaprovintsis Vavuniya linna lähistel plahvatas autobussi all maanteel miin. Plahvatuses hukkus 5 inimest ja 33 reisijat sai vigastada. Rünnaku korraldamises kahtlustati mässulist relvarühmitust Tamili Tiigrid.
Süürias lõppesid parlamendivalimised. Valimised võitis valitsev Rahvuslik Progressiivne Rinne, kogudes 172 kohta 250-liikmelises parlamendis. Valimistel osales 56 protsenti hääleõiguslikest kodanikest.
Eestis tähistati Jüriöö ülestõusu 664. aastapäeva. Aastapäeva üritused algasid kell 12.00 mälestusjumalateenistusega Toris, kus süüdati tõrvikud mälestustulega, mis saadeti laiali üle Eesti.
Eesti Riigikogus oli avatud uste päev, mille puhul toimus kell 10.45 Tallinnas Lossi platsil piirivalveorkestri tervituskontsert ja kell 11.00 tervitas esimesi Riigikogu külalisi parlamendi esimees Ene Ergma.
Eestis Tallinnas avati ettevõtjatele Tarmo Sumbergile, Kalev Tannerile ja Raul Uutmannile kuuluv viietärnihotell Telegraaf.
Eestis Tallinnas algas male suurmeistri Paul Kerese lese Maria Kerese 90. sünnipäeva puhul kahepäevane ümarlaud "Pauli kõrval", kus osalevad ka male suurmeistrid Boriss Spasski ja Viktor Kortšnoi.
Eesti välisminister Urmas Paet osales Brüsselis Euroopa Liidu üldasjade ja välissuhete nõukogu koosolekul, arutades 30. aprillil toimuva Euroopa Liidu ja Ameerika Ühendriikide tippkohtumise ettevalmistusi.
Eestis Saaremaal valiti Kihelkonna vallavanemaks endine Riigikogu liige Jüri Saar.
Eesti sadamaoperaatori Tallinna Sadam juhatuse esimees Ain Kaljurand allkirjastas Hiinas koostöölepingu konteinervedude arendamiseks maailmas suuruselt neljanda Ningbo sadamaga.

24. aprill
Albaanias esitas tagasiastumispalve välisminister Besnik Mustafaj.
Soome parlamendi Eduskunta esimeheks valiti Rahvusliku Koonderakonna liige Sauli Niinistö. Aseesimeesteks said Seppo Kääriäinen Keskerakonnast ja Johannes Koskinen Sotsiaaldemokraatlikust Parteist.
Taanis algas lennufirma SAS lennusaatjate kolm päeva kestnud streik, millega protesteeriti halbade töötingimuste vastu. Streigi tõttu jättis firma ära 550 lendu. Streik lõppes 27. aprilli varahommikul.
Türgi valitsev islamistlik Õigluse ja Arengu Partei nimetas oma kandidaadiks presidendivalimistel välisminister Abdullah Güli.
Ukraina pealinnas Kiievis kohtusid Ukraina president Viktor Juštšenko ja Eesti endine president Arnold Rüütel. Kohtumisel arutati Eesti-Ukraina suhete arengut ja Ukraina sisepoliitilist olukorda.
Venemaal vabastati ametist ja saadeti seoses teenistusvanuse täitumisega erru kaitseministri asetäitja kindral Aleksei Moskovski.
Ameerika Ühendriikide kaitseminister Robert Gates viibis ametlikul visiidil Poolas, kohtudes Varssavis Poola presidendi Lech Kaczyńskiga. Kohtumise keskseks teemaks oli Ameerika Ühendriikide kavandatava raketikilbi elementide paigutamine Poola territooriumile.
Colombia pealinna Bogotásse saabusid üksteist ametist tagandatud Ecuadori parlamendiliiget, et taotleda naaberriigi võimudelt poliitilist varjupaika. Kodumaal süüdistatakse neid mässu õhutamises seadusliku korra ja president Rafael Correa vastu.
Ecuadori parlament vabastas ametist üheksa ülemkohtunikku, kes olid eelmisel päeval tunnistanud viiekümne parlamendiliikme ametist tagandamise põhiseaduse vastaseks. President Rafael Correa hinnangul tagandati kohtunikud ebakompetentsuse tõttu.
Mehhiko pealinna México võimud kiitsid häältega 46:19 heaks abordi seadustamise. Uue seaduse kohaselt on pealinna naistel õigus aborti teha esimese kolme raseduskuu kestel.
Iraagis Ar-Ramādī linna lähistel õhkis enesetaputerrorist kohaliku jalgpalliväljaku ja turu juures lõhkeainega täidetud veoauto. Rünnakus hukkus 25 ja sai vigastada 44 inimest.
Palestiinast Gaza tsoonist tulistati Iisraeli territooriumile kuus mürsku. Vastutuse rünnaku eest võttis endale islamiliikumise Ḩamās sõjaline tiib, mis kuulutas vaherahu Iisraeliga lõppenuks.
Sri Lanka mässuline relvarühmitus Tamili Tiigrid ründas kahe väikelennukiga Sri Lanka armee lennuväebaasi Jaffna poolsaarel. Rünnakus hukkus vähemalt kuus sõdurit.
Etioopias Somaalia piiri lähistel ründasid relvastatud isikud Hiina firmale kuuluvat naftavälja, tappes kuuskümmend viis etiooplasest ja üheksa hiinlasest naftatöölist. Seitse töölist rööviti.
Eestis toimus presidendi juures nõuandva organina tegutseva riigikaitse nõukogu istung, millel otsustati toetada president Toomas Hendrik Ilvese ettepanekut muuta põhiseaduse riigikaitse peatükki kaitseväe allutamiseks valitsusele.
Eesti Riigikogu esimees Ene Ergma ja Riigikogu liige Urmas Klaas alustasid kolmepäevast ametlikku visiiti Moldovas.
Eestis Narvas algas neljapäevane rahvusvaheline seminar "Noored laienevas Euroopas: uued väljakutsed noortepoliitikale ja noorsoouuringutele", kus osalesid noortetöötajad ja noorsoouurijad Eestist, Soomest, Prantsusmaalt ja Rootsist.

25. aprill
Albaanias nimetati uueks välisministriks Lulzim Basha.
Kreeka pealinnas Ateenas arreteeris politsei üksteist Iraagist pärit immigranti, keda kahtlustatakse rünnaku kavandamises Ameerika Ühendriikide saatkonnale.
Poolas Siemianowice Śląskie linnas sooritas varahommikul enesetapu korruptsioonis kahtlustatav endine ehitusminister Barbara Blida, tulistades tema korteris korraldatud läbiotsimise ajal endale südamesse.
Prantsusmaa presidendikandidaat François Bayrou teatas, et ei anna oma toetust presidendivalimiste teises voorus ei Ségolène Royalile ega Nicolas Sarkozyle. Ühtlasi teatas ta oma kavast asutada uus tsentristlik partei oma toetajate koondamiseks.
Suurbritannia pealinna Londoni ringkonnakohus mõistis Venemaa asepeaministri poja Pjotr Žukovi süüdi raskete kehavigastuste tekitamises, mis võimaldab talle määrata kuni viieaastase vanglakaristuse.
Türgi pealinnas Ankaras pidasid läbirääkimisi Euroopa Liidu välispoliitika juht Javier Solana ja Iraani pealäbirääkija tuumaprogrammi küsimustes Ali Larijani.
Ukraina president Viktor Juštšenko allkirjastas määruse, millega nihutati esialgu 27. maiks määratud ennetähtaegsete parlamendivalimiste toimumiskuupäev 24. juunile.
Valgevene siseministeerium rahuldas Euroopa Komisjoni kahe aasta taguse palve esinduse avamiseks Valgevene pealinnas Minskis.
Venemaa pealinnas Moskvas toimusid president Boriss Jeltsini matused. Eestit esindas matustel president Toomas Hendrik Ilves. President Jeltsini põrm sängitati Novodevitšje kalmistule.
Ameerika Ühendriikides alustas Vabariikliku Partei liige, senaator John McCain 2008. aasta presidendivalimiste ametlikku kampaaniat.
Ameerika Ühendriikide Kongressi Esindajatekoda kiitis häältega 218:208 heaks seaduseelnõu, mis seob sõjategevuse jätkuva rahastamise Iraagis USA vägede lahkumisega Iraagist 1. aprilliks 2008.
Haiti lõunarannikul Jeremie linna lähistel sõitis madalikule parvlaev kolmesaja reisijaga pardal. Õnnetuses hukkus üheksa ja sai vigastada nelikümmend seitse inimest.
Eestis viibis ühepäevasel tutvumisvisiidil Soome kaitsejõudude peastaabi ülem kindralleitnant Ari Tapani Puheloinen.
Eesti piimatööstusettevõtte Tere nõukogu vabastas ametist ettevõtte juhatuse esimehe Kadi Lamboti ning juhatuse liikmed Siret Liivamägi, Rein Parelo ja Ülo Kivise. Uueks tegevjuhiks nimetati ettevõtte suuromanik Oliver Kruuda.

26. aprill
Euroopa Parlament kiitis heaks Eestist valitud liikme Tunne Kelami algatatud resolutsiooni, millega mõisteti hukka Venemaa võimude tegevus opositsiooni rahumeelsete meeleavalduste mahasurumisel.
Euroopa Parlament võttis vastu resolutsiooni, milles taunitakse homofoobiat Euroopa Liidu liikmesriikides. Erilist tähelepanu pöörati resolutsioonis Poolale, kus homoseksuaalsete inimeste õiguste piiramist on toetatud valitsusametnike sõnavõttude tasandil.
Norra välisminister Jonas Gahr Støre ja Islandi välisminister Valgerdur Sverrisdottir allkirjastasid kahe riigi vahelise kaitsekoostöö lepingu, mis käsitleb peamiselt rahuaegset koostööd päästemissioonide ja mereseire valdkonnas.
Norra pealinnas Oslos toimus NATO välisministrite kohtumine. Kohtumise ajal avaldas meelt üheksasada inimest, kes sattusid konflikti politseiga. Politsei kasutas rahvahulkade laialiajamiseks pisargaasi.
Tšehhi president Václav Klaus alustas neljapäevast ametlikku visiiti Venemaal.
Türgi suurimas linnas İstanbulis varises kokku kaheksakorruseline elumaja. Ohvrite kohta teateid ei ole, enamik inimesi oli hoonest varingu ajaks evakueeritud.
Venemaa president Vladimir Putin pidas parlamendis oma viimase aastakõne enne ametist lahkumist 2008. aastal. Kõnes teatas ta, et Venemaa peatab ajutiselt Euroopa tavarelvastuse piiramise leppega võetud kohustuste täitmise. Presidendi otsust kritiseerisid karmilt nii NATO kui ka Euroopa Liidu esindajad.
Ameerika Ühendriikidesse saabus kahepäevasele ametlikule visiidile Jaapani peaminister Shinzō Abe. Pealinnas Washingtonis kohtus ta Ühendriikide presidendi George W. Bushiga, et arutada Põhja-Korea ja Iraagiga seotud küsimusi.
Ameerika Ühendriikide Kongressi Senat kiitis häältega 51:46 heaks eelmisel päeval Esindajatekoja poolt vastu võetud seaduseelnõu, mis sidus sõjategevuse rahastamise Iraagis Ühendriikide vägede väljatoomisega Iraagist hiljemalt 1. aprilliks 2008.
Colombias toimus ulatuslik elektrikatkestus, mille tõttu jäi suurem osa riigist mitmeks tunniks vooluta.
Birma ja Põhja-Korea esindajad allkirjastasid lepingu diplomaatiliste suhete taastamiseks kahe riigi vahel.
Lõuna-Korea võimud teatasid otsusest eraldada rahvusvaheliste abiorganisatsioonide vahendusel 13 miljonit USA dollarit abiraha Põhja-Korea lastele.
Malaisias asus ametlikul tseremoonial troonile kuningas Mizan Zainal Abidin.
Alžeerias algas parlamendivalimiste ametlik kampaania.
Somaalia kodusõda: Somaalia valitsusväed alustasid Etioopia üksuste toel pealinnas Muqdishos uut pealetungi islamistlike mässuliste positsioonidele. Suurrünnaku käigus aeti mässulised linna põhjaosast välja.
Aprillirahutused Tallinnas:
Tallinnas piiras märulipolitsei kell 4.30 ümber Tõnismäel pronkssõduri monumenti ümbritseva haljasala. Kell 4.45 asendusid ümberpiirajad tavapolitseinikega ning Kaitseministeerium alustas 2 m kõrguse metallist piirdetara paigaldamist sõjahaudade tuvastamise koha ümber. Kell 5.51 alustati kaevamiskohale telgi püstitamist. Telk valmis umbes kell 13.30. Päeva jooksul kogunes monumendi juurde protestijaid. Kell 19 saabus uuesti märulipolitsei. Hiljem toimus rahvahulga ja politsei vahel korduvalt rüselusi ning rahvahulk muutus järjest agressiivsemaks. Tänavaliiklus seiskus. Politsei kasutas veekahurit. Kell 21.40 hakati politseinikke kividega loopima. Politsei ajas inimesed heligranaatide, valgusgranaatide ja pulberkustutite abil Tõnismäelt laiali. Märatsev rahvahulk valgus Pärnu maanteele ja Vabaduse väljakule ning ümberkaudsetesse kvartalitesse, lõhkudes aknaid ja autosid, rüüstates kauplusi ning süüdates ja lõhkudes väiksemaid rajatisi. Politsei sulges sissepääsu kesklinna ja asus korrarikkujaid vahistama. Internetis avaldati üleskutse eestlastele koguneda 27. aprillil kell 15 Hirveparki. Tallinna linnavalitsus kogunes kell 23.45 erakorralisele istungile.
Tallinnas suleti pommikahtlustuse tõttu kella 13.30 paiku Vabaduse väljaku jalakäijate tunnel. Tunneli ventilatsioonist leitud kahtlane ese osutus tühjaks viinapudeliks ja tunnel avati liikluseks kell 15.25. Pommiohtu peeti eriti reaalseks läheduses Tõnismäel asuva pronkssõduri juures alanud väljakaevamistööde tõttu.
Seni avalikkusele tundmatu liikumine Vene Vastupanu Eestis saatis hilisõhtul Internetis ringlema e-kirja, milles kuulutati sõda Eesti riigile ja ähvardati tappa peaminister Andrus Ansip.
Šotimaal Rosythis Babcocki laevatehaste territooriumil anti Eesti kaitseministeeriumile ametlikult üle esimene Sandown-klassi miinijahtija Admiral Cowan. Tseremoonial osalesid teiste seas Eesti kaitseväe juhataja Ants Laaneots, kaitseministeeriumi asekantsler Martin Hunt ja Suurbritannia mereväe ülem Johnaton Band.
Eesti president Toomas Hendrik Ilves võttis vastu Burkina Faso suursaadiku Celine M. Yoda ja Sambia suursaadiku Joyce Mwaka Chemba Musenge volikirjad.
Eestis valis Tartu linnavolikogu kahekümne seitsme poolthäälega Tartu linnapeaks senise Elva linnapea, Reformierakonna liikme Urmas Kruuse.
Eesti Võrkpalli Liidu üldkoosolekul valiti liidu presidendiks Keskerakonda kuuluv Riigikogu liige Vilja Savisaar.
Eestis Tallinnas meenutati mälestusjumalateenistusega ukraina kreekakatoliku Kolme Käe Jumalaema koguduses Tšornobõli katastroofi ohvreid ja selle tagajärgede likvideerimisel hukkunuid.
Eestis Tartus algas neljas visuaalsete helide festival Plektrum. Festivali avaüritus toimus uues klubis Kellele Ei Meeldiks Johnny Depp?.

27. aprill
ÜRO Julgeolekunõukogu tühistas 2001. aastal Libeeria teemantidele kehtestatud ekspordikeelu.
Türgi parlamendis toimus presidendivalimiste esimene voor. Islamistliku Õigluse ja Arengu Partei kandidaat Abdullah Gül kogus 357 parlamendiliikme toetuse, mis tähendas kümne hääle puudumist võitmiseks vajalikuks enamusest. Pärast hääletusvooru hoiatas Türgi armee, et on vajadusel valmis tegutsema ilmaliku riigikorra säilitamise nimel.
Venemaa koosseisu kuuluvas Tšetšeeni Vabariigis Šatoi linna lähistel kukkus alla Vene armeele kuuluv helikopter Mi-8. Hukkusid pardal viibinud kaheksateist sõdurit. Tõenäoliselt tulistati sõjalisel operatsioonil viibinud kopter alla tšetšeeni iseseisvuslaste poolt.
Peruu president Alan García Pérez sai Peruu Kongressilt erakorralised volitused tõhusamaks võitluseks uimastikaubanduse ja organiseeritud kuritegevusega.
Hiina parlament kiitis heaks Yang Jiechi nimetamise riigi uueks välisministriks.
Saudi Araabia võimud vahistasid 172 inimest, kes kuulusid seitsmesse eri terroriorganisatsiooni. Kinnivõetute hulgas oli ka välismaalasi.
Aprillirahutused Tallinnas:
Pärast keskööd hakkas Eesti politsei Tallinna kesklinnas eelmisel õhtul alanud märatsemist vähehaaval tõkestama. Olukord saadi täielikult kontrolli alla kella 3.30-ks. Tallinna linnavalitsus otsustas alustada viivitamatult korrastustöid ning keelata Tallinnas alates 27. aprillist kuni 2. maini kella kahest päeval alkohoolsete jookide müügi. Rahutuste käigus sai vigastada 44 märatsejat, kellest üks hiljem suri noahaava tõttu, ja kolmteist politseinikku. Lõhuti vähemalt 99 objekti, näiteks Eesti Rahvusraamatukogule tekitati kahju 500 000 Eesti krooni väärtuses. Arreteeriti üle 300 inimese. Öösel toimus kriisikomisjoni istung, millel osalesid Eesti valitsuse liikmetest komisjoni esimees Jüri Pihl, Andrus Ansip ja Jaak Aaviksoo. Valitsuse erakorraline istung otsustas samas kell 3.40 kriisikomisjoni ettepanekul teisaldada pronkssõdur kohe Kaitseväe kalmistule. Pronkssõdur viidi öösel Tõnismäelt ära ning paigutati teadmata kohta politsei valve alla. Valitsus otsustas ka hüvitada omanikele rahutuste käigus tekkinud kahju ning Tallinna linnale korrastustööde kulud.
Eesti president Toomas Hendrik Ilves esines avaldusega, milles nimetas öistes rahutustes osalejaid kurjategijateks ning avaldas tänu Tallinnas avalikku korda kaitsnud politseinikele.
Eestis Harjumaal ja Kiviõli linnas kehtestati ajendatuna Tallinnas toimunud rahutustest alkoholimüügi piirangud. Harjumaal keelustati ööpäevaringselt alkoholimüük kauplustes, välikohvikutes ja avalikel üritustel 27. aprillist kuni 3. maini ja 7.–10. maini.
Venemaa Föderatsiooninõukogu võttis ühehäälselt vastu otsuse taotleda pronkssõduri teisaldamise tõttu president Vladimir Putinilt diplomaatiliste ja majanduslike suhete katkestamist Eestiga.
Läti pealinnas Riias avaldasid Eesti saatkonna ees pronkssõduri teisaldamise vastu meelt umbes 30 vene keelt kõnelevat Läti elanikku.
Pärastlõunal algasid Tallinna kesklinnas uuesti rahutused. Kell 15 hakkasid Hirveparki kogunema noored eestlased, vene keelt kõnelevad noored olid juba varem kogunenud Kaarli puiesteel. Esimesed kokkupõrked kahe rühma ja politseinike vahel algasid kella 16 paiku Kaarli puiesteel ja Vabaduse väljakul. Kella 18 ja 21 vahel levisid rahutused ka Pärnu maanteele, Estonia puiesteele ja Tammsaare parki. Tammsaare pargis valati valge värviga üle A. H. Tammsaare mälestusmärk ning Viru keskuse juures toimus kaklus eesti ja vene noorte vahel. Alates kella 22 toimusid ulatuslikud kokkupõrked politsei ja venekeelsete noorte vahel Kaarli puiesteel, Vabaduse väljakul ja Pärnu maanteel. Algas taas ka kaupluste ja teenindusasutuste rüüstamine – muuhulgas purustati alkoholipood Estonia puiesteel, rahvusteatri Estonia ja Eesti Kunstiakadeemia aknad. Tungiti sisse ka Stockmanni kaubamajja.
Õhtul puhkesid rahutused ka Ida-Virumaal Jõhvis. Kella 21 paiku kogunes keskväljakule umbes kolmsada inimest, keda politsei üritas sealt ära ajada. Noored peksid sisse pubide, pangakontorite ja muude teenindusasutuste aknad ning üritasid süüdata kindral Aleksander Tõnissoni monumenti.
Tallinnas algas 16. rahvusvaheline noorsooteatrite festival "Lava võlukunst". Festivali korraldab Vene Noorsooteater ning sellel osalevad näitlejad Venemaalt, Ukrainast, Leedust, Soomest ja Eestist.
Eestis esitas Tartu Ülikooli tehnoloogiainstituut ülikooli rektori kandidaadiks Eesti Maaülikooli rektori Alar Karise.

28. aprill
Venemaal Peterburis sooritas hädamaandumise lennufirmale Rossija kuuluv reisilennuk Il-86, mis oli teel Pulkovo lennujaamast Al-Ghardaqah' lennujaama. 348 reisijat paigutati ümber teisele lennukile.
Filipiinide keskosas Mactani saarel Lapu-Lapu linnas kukkus alla sõjaväehelikopter UH-1H. Rahvarohkele tänavale kukkunud helikopter tappis kaheksa inimest, kellest üks oli helikopteri meeskonna liige ja seitse tänaval viibinud taksosõitjad. Veel kolm inimest sai vigastada.
Hiina pealinnas Pekingis toimunud Hiina-Taiwani foorumil esines Hiina president Hu Jintao üleskutsega tihendada majandus- ja kultuurisidemeid kahe riigi vahel.
Iisraeli armee lasi Gaza tsooni piiril maha kolm islamiliikumise Hamas sõjalise tiiva liiget, kes üritasid paigutada piiril paikneva turvatara alla pommi.
Iraagi šiiitide pühas linnas Karbalā’s plahvatas tänaval mošee läheduses enne hommikupalvuse algust autopomm. Hukkus vähemalt 55 ja sai vigastada 70 inimest.
Aprillirahutused Tallinnas:
Tallinnas jätkusid pärast keskööd rahutused, purustati kaupluste aknaid Viru tänaval ja Väike-Karja tänaval. Muuhulgas said kannatada Apollo raamatumaja ja Tallinna Kaubamaja. Kokkupõrked politseiga toimusid Kaarli puiesteel, Viru tänaval, Tammsaare pargis, Estonia puiesteel ja Pärnu maanteel. Vahistatute transportimiseks kasutas politsei liinibusse – kokku võeti õhtu lõpuks vahi alla umbes viissada inimest. Vigastada sai viiskümmend inimest, teiste seas ka kuus politseinikku. Kesklinnas taastati kord umbes kell 1.30 öösel. Hommikuks hinnati kahe öö jooksul tekitatud kahjude väärtuseks 50 miljonit Eesti krooni.
Ida-Virumaal Jõhvis jätkas paarsada inimest märatsemist ja vandaalitsemist ka pärast keskööd, rünnates kauplusi ja teenindusasutusi. Politseil õnnestus kord linnas taastada umbes kella 1.30 öösel.
Venemaa pealinnas Moskvas lõpetas töö Eesti saatkonna konsulaarosakond, sest Eesti pressidiplomaadi Franek Persidski sõnul ei suuda Venemaa võimud tagada pärast pronkssõduri teisaldamist konsulaadi ja selle töötajate turvalisust. Eesti saatkonna juures Moskvas jätkusid meeleavaldused, mille käigus vahistati neli inimest.
Tallinnas Tõnismäel pronkssõduri mälestusmärgi endises asukohas algasid Punaarmee sõdurite säilmete tuvastustööd. Enne arheoloogiliste kaevamiste algust pidasid hingepalve õigeusu vaimulik Aivar Sarapik ja luteri vaimulik Taavi Laanepere.
Eesmärgiga ennetada teistes Eesti piirkondades kavandatavaid rahutusi kehtestati kell 18.00 üle-eestiline alkoholimüügi keeld, mis lõpeb 3. mail kell 8.00 hommikul.
Eesti peaministrile Andrus Ansipile ja Venemaa presidendile Vladimir Putinile helistas Saksamaa liidukantsler Angela Merkel, kes kutsus mõlemaid osapooli seoses Eestis toimunud rahutustega üles vastastikusele mõistmisele.

29. aprill
Iirimaa president Mary McAleese saatis laiali riigi parlamendi, et saaksid alata ettevalmistused 24. mail toimuvateks presidendivalimisteks.
Türgi suurimas linnas İstanbulis avaldasid sajad tuhanded inimesed meeleavaldusel toetust ilmaliku riigi säilimisele Türgis, väljendades rahulolematust islamistliku presidendikandidaadi Abdullah Güliga.
Venemaa koosseisu kuuluvas Dagestani Vabariigis lasti õhku Hassavjurti linna maagaasiga varustav kütusejuhe. Toru purunes kolme meetri ulatuses, gaasita jäi umbes 100 000 inimest.
Ameerika Ühendriikides Missouri osariigis Kansas City linnas avas kohaliku aja järgi kella 16 paiku relvastatud mees tule Ward Parkway Centeri kaubanduskeskuses. Ostukeskuse parklas lasi ta maha kaks inimest ja haavas ostukeskuse hoones veel kahte inimest. Tulevahetuses politseiga sai ründaja surma.
Afganistanis Herāti provintsis toimus neliteist tundi kestnud lahing islamiliikumise Taliban võitlejate ja NATO üksuste vahel. NATO esindajate sõnul tapeti lahingus kaheksakümmend seitse islamisti.
Malis toimusid presidendivalimised. 68,3 protsendi valijate toetusel valiti ametisse tagasi senine president Amadou Toumani Touré. Tema vastaskandidaat Ibrahim Boubacar Keita saavutas 18,6 protsendi valijate toetuse.
Eestimaa Rahvaliidu kongressil Viljandis valiti kahesaja kolme poolhäälega erakonna uueks esimeheks Jaanus Marrandi, tema vastaskandidaadi Ester Tuiksoo poolt hääletas sada seitsekümmend kaheksa delegaati.
Eestis avaldas Paldiski linnavolikogu umbusaldust linnapea Kaupo Kallasele. Linnapea ajutiseks kohusetäitjaks nimetati Arvo Täks.
Aprillirahutused Tallinnas:
Venemaa noorteühendused Naši, Mestnõje ja Noor Venemaa ähvardasid, et kui 1. maiks ei püstitata pronkssõduri ausammast uuesti Tallinna Tõnismäele, lammutavad nad Eesti saatkonna Moskvas.
Tallinna linnapea ja Keskerakonna esimees Edgar Savisaar andis Tallinna Linnavolikogu hoones pressikonverentsi, kus kritiseeris valitsuse tegevust pronkssõduri ausamba teisaldamisel ja leidis, et politsei on kasutanud rahutuste ohjeldamisel liigset vägivalda.

30. aprill
Poola kultuuriminister Kazimierz Ujazdowski teatas kavast alustada lähiajal Nõukogude mälestusmärkide eemaldamist kogu Poola territooriumil. Poola president Lech Kaczyński kutsus samaaegselt Euroopa Liitu üles avaldama toetust Eestile pronkssõduri ausamba teisaldamise küsimuses.
Põhja-Iirimaal jõustus töökohtades, avalikes asutustes ja ühistranspordis suitsetamise keeld.
Saksamaa liidukantsler Angela Merkel alustas ametlikku visiiti Ameerika Ühendriikides.
Ukraina Ülemraada kiitis kahesaja kolmekümne nelja poolthäälega heaks eelnõu, mis näeb ette erakorraliste parlamendi- ja presidendivalimiste korraldamise hiljemalt 9. detsembril 2007.
Ameerika Ühendriikide pealinnas Washingtonis allkirjastasid Ameerika Ühendriikide ja Euroopa Liidu esindajad uue transatlantilise majanduskoostöö lepingu.
Peruus alustasid umbes 40 000 kaevurit üleriigilist streiki, avaldades meelt madalate palkade ja ebarahuldavate töötingimuste vastu. Peruu tööminister Susana Pinilla ähvardas kuulutada streigi ebaseaduslikuks ja anda firmadele vabad käed kolm päeva töölt puudunud kaevurite vallandamiseks.
Saint Lucia pealinnas Castrieses kirjutasid Taiwani ja Saint Lucia välisminister alla kommünikeele diplomaatiliste suhete taastamisest nende riikide vahel. Sellega tõusis Taiwaniga diplomaatilistes suhetes olevate riikide arv kahekümne viiele.
Venezuela president Hugo Chávez teatas, et ta kavatseb lõpetada Venezuela liikmesuse Maailmapangas ja Rahvusvahelises Valuutafondis.
Iraagis Diyālá kubernerkonnas peamiselt šiiitidega asustatud Al-Khālişe linnas lasi enesetaputerrorist ennast õhku telgi läheduses, kuhu olid kogunenud matuselised. Rünnakus hukkus vähemalt 30 inimest.
Tai pealinnas Bangkokis algas valitsustevahelise kliimamuutuste rühma (Intergovernmental Panel on Climate Change, IPCC) kolmas tippkohtumine, millel osaleb umbes 400 teadlast ja kliimaeksperti saja kahekümnest riigist. Kohtumisel arutatakse võimalusi globaalse soojenemise ohjeldamiseks.
Maroko valitsus ja Lääne-Sahara iseseisvusliikumine Polisario otsustasid alustada ÜRO vahendatud läbirääkimisi Lääne-Sahara staatuse üle.
Aprillirahutused Tallinnas:
Tallinnas rüüstati öösel Jüriöö parki. Värviga määriti Teises maailmasõjas langenute ausammas ja peksti puruks viisteist maaprožektorit. Hinnanguliselt tekitati kahju 150 000 Eesti krooni ulatuses.
Tallinnas Kaitseväe kalmistul avati külastamiseks teisaldatud pronkssõduri ausammas.
Eesti välisministeerium esitas Venemaa võimudele noodi seoses Eesti saatkonna töö häirimise ja piiramisega Moskvas kolme Venemaa noorteorganisatsiooni liikmete poolt.
Eestisse saabus ametlikule visiidile Venemaa Riigiduuma viieliikmeline delegatsioon eesotsas Nikolai Kovaljovi ja Leonid Slutskiga, et tutvuda pronkssõduri teisaldamise järel tekkinud olukorraga. Nad andsid Venemaa saatkonnas pressikonverentsi ja osalesid õhtul Riigikogu esimehe Ene Ergma korraldatud õhtusöögil.
Moskva Patriarhaadi Eesti Õigeusu Kiriku metropoliit Kornelius avaldas läkituse kogu Eesti rahvale, milles kritiseeris nii Eesti valitsuse tegevust pronkssõduri mälestusmärgi teisaldamisel kui ka teisaldamise järel pealinnas puhkenud vandaalitsemist ja rüüstamist.

 2007-04